Herrigintzako inurri langileen aitorpena - GARA\nErrandakoaren froga garbia Olatz Altunaren kasua da. Atxiloketa aginduaren berria jaso zuenean, 2006ko euskararen kale erabileraren neurketa aurkezten ari zen Soziolinguistika Klusterreko bertze zenbait kiderekin batera, eta, hauek azaldu dutenez, neurketak egin beharko lukeen bidea mugatu edo oztopatu dute horrela. Zigortutakoen lan itzela aitortu eta omenaldi txiki bat egiteko asmoz, GARAk beren lankide eta lagunen adierazpenak jaso ditu orriotan.\nMartin Anso kazetariak gazte-gaztetatik ezagutzen du Sabino Ormazabal, 14 urte zituenetik. Orain 44 ditu eta Ormazabalek hamar gehiago, 54. «Ni ere ekologista nintzen. Beno, pajaritologoak ginen gu, ekologistak izatera ez ginen iristen. Txoriak eta zuhaitzak gustuko nituen, eta Sabinok beti erakutsi izan du horrekiko ere sentsibilitate handia, baita sentsibilitate ekologikoa eta antinuklearra orain bezala bat ez zetozenean ere. Txusterra talde ekologistan ibili zen», ekarri du gogora. Gazte mugimenduarekiko ere sentsibilitate berezia izan du Ormazabalek, eta Lemoizko zentral nuklearraren aurkako borrokan eta NATOren kontrako herri mugimenduan ibilia da. Hiru ardatzok -ekologikoa, antinuklearra eta antimilitarista- Eguzki elkartean batu ziren, eta sortzaileetako bat izan zen GARAko kazetaria.\nAzken urteotan bereziki kezkatuta egon da desobedientzia zibilarekin eta indarkeriarik ezaren politikarekin, eta gatazkak sortutako sufrimenduarekin ere bai. Horren adibide, Manu Robles Arangiz Institutuarekin kaleratutako «Sufrimenduaren mapa (osatugabea)» liburua aipatu du Ansok, alde guztietako biktimen berri ematen duena.\n«Herri mugimendua sustatu izan du beti; horregatik inplikatu zen Joxemi Zumalabe Fundazioan», jakinarazi du. 1996an sortu zen ekimen hau, Euskal Herrian eraldaketa sozialean lanean ari ziren herri mugimenduen kultura indartzeko asmoz. «Ez da mugimendu agente bat, agenteen arteko elkarlana ahalbidetzeko eta bitartekari lana egite- ko tresna baizik». Hiru ildoren arabera garatzen du bere proiektua: ekimenak, aldarrikapenak, gogoetak eta proposamenak bildu, ordenatu eta plazaratzen ditu ikuspegi historikoa landuta; lanak aztertu eta balore soziala ematen laguntzen du; eta, azkenik, eraldaketa bilatzen duten eragileek komunean dutena lantzeko elkarlana bultzatu eta egitasmo zehatzak martxan jartzen ditu, heziketa eskaintza bereziak egiten ditu, baita gai zehatzen gaineko jardunaldiak ere. Erraterako, 1997an eta 1998an ahalik eta talde gehienen datuak bildu eta eskuragarri jarri zituzten elkarren arteko komunikazioa ahalbidetzeko. Kolaboratzaile sare handia aritu zen elkarrizketak egiten eta 1.500 mugimendu ingururen datuak jaso zituen. Buru-belarri ibili zen Ormazabal lanean, inurriak bezala handik eta hemendik jasotzen.\nAnsoren hitzetan, indarkeriarik eza «konstante bat» da bere bizitzan, jendearen arteko harremanekiko zaletasuna eta bertzeen larruan sartzeko joerarekin batera.\n«Oso pertsona sentikorra eta malgua da eta denetariko gauzak egiten ditu. Ziur naiz kartzelan ere gauzak egiten jardungo duela». Horrela hasi zaigu Iñaki O'Sheari buruz mintzatzen Txema Uriarte lankide eta laguna. Auzoan, Barakaldoko Lutxanan, oso lan garrantzitsua egiten ari zela kontatu digu adibide gisa. «Arazo urbanistiko batzuk izan dituzte bertan eta etxe zaharrak bota dituzte. Lan pila bat egin zuen auzoa dinamizatzeko eta Udalaren proiektu desegokiari aurre egiteko. Antzina labe garaiak egon ziren, langileontzako toki berezi bat prestatu zen eta orain hori guztia botatzen ari dira. Auzokideek plataforma bat sortu zuten babesteko, baina gau batean hondeamakinekin dena puskatzeko agindu zuen Udalak. Iñaki dinamizatzaile handienetakoa izan zen auzokideen mugimendu horretan».\nGizarte Ikerketarako Talde Eragilea (GITE) sortu zuen duela 30 urte. Urtemuga ospatzen ari dira oraintxe. Denbora horretan denetariko lanak egin dituzte: 36 liburu argitaratu, ikerketak, hitzaldiak... Une honetan jardunaldi batzuekin ari dira. Iaz hasi zuten proiektu horretan, hilabetean behin elkartzen da jende nahikotxo gogoeta orokor bat egiteko Euskal Herrian sozialismoa izatekotan nolakoa izan beharko litzatekeen hausnartzeko. «Esparru ekonomikoa aztertzea da ideia, gizarte garapenerako arlorik nagusienetakoa baita; politikan eta gizartean ere jarriko dugu arreta, eta goiko partean superestruktura edo ideologia egongo litzateke. Sarrera bat egin genuen iaz bakoitzarekin eta emaitzak nahiko onak izan ziren», azaldu du Uriartek.\nUrritik hona ekonomiaren arloa jorratzen aritu dira Antxon Mendizabal, Antxon Borja, Rosa Andreu, Iñaki Gil de San Vicente eta bertze lagun batzuk, eta heldu den urteari begira bigarren arloari eutsiko diote, politikari eta gizarteari. Udaberritik aurrera ideologia edo superestruktura jorratuko dute.\nHain zuzen, hortik sortu da berriki bukatu duten historia ikastaroa. «Jende ugarik proposatu zigun historian zehar izan diren ekoizpen moduak aztertzea eta hori landu dugu azaroan. Azken 30 urte hauetan nolako aldaketak izan diren ikusi dugu, eta gero esklabotza, oinarrizko sozialismoa, feudalismoa... landu ditugu. Alfonso Sastreren `Zergatik jarraitzen dut komunista izaten' hitzaldiak itxi zuen zikloa».\nHorretaz gain, gau eskolak animatzen aritu da Iñaki O'Shea. «Bilbon berriz jarri dira martxan gau eskola batzuk, instituzioek ez dutelako bermatzen adibidez etorkin helduek eta beste hainbat jendek euskaraz hitz egitea. Bi gau eskola antolatu ditugu oraingoz GITEn, bata San Frantziskon eta bestea Uribarrin. Kultura-artekotasuna izugarri gustatzen zaio Iñakiri eta jendea animatzen du mundu horretan sartzera, euskaraz egiteko eta integratzeko», azaldu du Uriartek.\nTaldean jorratzen duten bertze gai bat emakumeen garapenarena edo feminismoarena da. Emakumeen lan talde bat dago horretarako. Azken boladan, batez ere Emakumearen Mapak egiten aritu dira.\nBilbo Zaharrean liburu bat kaleratuko dute, «El barrio de las cortes, una historia de la palanca bilbaina», eta lan horretan ere lagundu du O'Sheak.\nJoxemi Zumalabe Fundazioaren sortzaileetako bat ere bada eta patronatuko kide izan da urte askotan. «Oso sentikorra da herritar mugimenduaren garapenarekin. Bere ideia izan da nola eman herri mugimenduari indar intelektuala, nola eman guk daukagun gogo bizi horri estalkia pentsamendu aldetik, nola uztartu pentsamolde garaikideekin», adierazi du Uriartek, gaur egun patronatuko kide denak. Honakoa gaineratu du: «Hitzaldi ugari eman du bere bizitzan. Milaka. Historia ikaragarri estimatzen du eta sakulako ekarpena egin du, esaterako, Euskal Herriko emakumeen historian».\nEgun hauetan emakume palestinarrak etorri dira Euskal Herrira eta izugarrizko gogoa zeukan haiek ezagutzeko. «Abenduaren lehenean etorri ziren eta bezperan sartu zuten kartzelan. Hurrengo batean batean ezagutu beharko ditu. Ekialde Hurbilean sarri ibili gara, Palestinan eta Iraken, eta haiekin harremanak izaten saiatzen gara. Palestinara joan ginen iaz eta orain beraiek etorri dira gurera hango berri emateko. Hunkituta zegoen Iñaki hango egoerarekin».\n«Ez da geldirik egoteko gizona, beti buruari bueltaka ari da gauzak nola konpondu, nola aztertu pentsatzen. Aurretik ere espetxean izana da eta eskola bat prestatu zuen presoak alfabetatzeko. Bizia da eta edonon egonda ere ez dut zalantzarik bere nortasun horrekin jarraituko duela aurrera. Edozein arazoren aurrean erantzuna eman behar du, ez da isiltzen den edo buelta ematen duen horietakoa. Bihotz handiko pertsona da eta aurre egiten die arazoei. Hor geratzen da gauzak aldatu arte», ziurtatu du.\nEva Foresti eta Alfonso Sastreri omenaldi bat prestatzen ari ziren atxilotu zutenean eta horretan jardungo du Txema Uriartek O'Shearik gabe. Sastre eta O'Shea hagitz lagunak dira eta, Forest zendu ondotik, lanean eta bizitzan aurrera segitzen laguntzeko eskaini nahi zion ekitaldia.\nSoziologiako eta Zientzia Politikoetako ikasketak egina da Altuna. Karreraren amaieran Italiara joan zen Erasmus programarekin eta doktoregoa egiten hasi zen. «Ezagutu genuenean soziologia lantegi batean eta EKBn parte hartua zen. Azken honetan egin zuen lehendabiziko aldiz euskarak kalean duen erabilerari buruzko ikerketaren koordinazio lana. Joxemi Zumalaben ere lanean hasi zen eta euskal soziolinguistika institutua sortzea helburu zuen SEI elkartean sartu zen. Neurketarekin lotutako lanak egin zituen han batez ere. EKB desagertu zenean SEI sortu zen institutu hori bultzatzeko. Hasiera batean Olatz Altuna eta Imanol Esnaola zeuden, eta Olatzek heldu zion nagusiki kale erabileraren neurketari», agertu diote egunkari honi usurbildarraren lankideek, Soziolinguistika Klusterrekoek.\n«Soziolinguistika» aldizkarian daude jasota bere artikuluak, bereziki metodologiaren eta emaitzen azterketaren ingurukoak. Metodologia egokitu zuen ikastetxeetan ere neurketak egiteko, eta horren inguruan ere badago argitalpentxo bat.\nHorrekin lotuta, herrietako erabileraren neurketak egin izan ditu eta hainbat udalekin izan du harremana ikerketa hori dela medio. Kataluniatik Ofercat izeneko metodologia hartu, egokitu eta Euskaini sortu zuen. Lehenbiziko neurketa pilotoa Azpeitian egin zuen Olatz Olasorekin lankidetzan.\nHIZNETen ere parte hartu zuen irakasle bezala eta ondoren etorri zen SEIren garapen gisa Soziolinguistika Klusterraren sorrera. Bertan, nagusiki ikerketa arloari lotuta jarraitu zuen ibilbidea; 2006an burutu zen Euskal Herriko kale erabileraren hurrengo neurketa prestatzen aritu zen. Lakuako Hezkuntza Sailarekin elkarlanean, proiektu bat abiatu zuten Klusterrean ikasleen hizkuntza erabilera aztertzeko, zer faktorek edo aldagaik eragiten duten ikusteko.\nIker Salaberria lankideak kontatu duenez, ibilbide profesionalean nagusiki euskararen inguruko ikerketei eta erabilerari jarri die Altunak arreta. Horretan zebilen atxiloketa etorri zenean ere. Hizkuntzaren inguruan duen kezka, inplikazioa eta sentsibilitatea ezagutu ahal izan du. «Lan profesionala euskarari ekarpen bat egitera bideratu nahi izan du. Kezka nagusietako bat erabilera izan da eta ahalik eta sakonen ezagutu nahi izan du, betiere eragiteko ikuspegiarekin».\nEpaiketa prozesu guztia bizi izan zuenean bajan egon zen, baina hala ere Klusterrekoekin zuen harremanari eutsi zion, eta kezka eta interesa adierazten zuen ikerketaren gainean eta oro har Klusterraren gainean.\nEuskararen inguruko adierazleak bildu eta Euskararen Datu Basea osatze lanetan ere ari zela ekarri du gogora Salaberriak. Eguneraketa lantzen ari zen orain, eta hori ere bukatu gabe gelditu da.\n«Elkarlanerako sentsibilitatea du eta atsegina da tratuan -baieztatu du-. Hainbat udaletako euskara teknikariekin harremana izan du eta uste dut berekiko tratua ondo baloratuko luketela. Ibilbide bat egina du bere arloan eta jendeak ezagutzen du. Hizkuntzaren inguruko gaiak bereziki kezkatzen zuen, baina sentsibilitate orokor bat ere bazuen. Herri honen arazoarekin konprometitua egon da, eta ez da soilik bere esparru profesionalean inplikatu, ahal izan duen neurrian ekarpena egin du beste arlo batzuetan. Herri mugimenduetan sinesteak eta oinarritik sortutako ekimenak bultzatzeak eraman zuen Joxemi Zubalaben lan egitera. Soziolinguistika Klusterra hortik sortua da, hain justu».\nUsurbildarraren zorroztasuna, sistematikotasuna, ardura eta zuzentasuna ere nabarmendu dituzte lankideek. Euskararen kaleko erabilera neurtzen hasi zirenean gauza asko lehenengo aldiz egin behar izan zituzten, ezagutza zientifikotik zegoen oinarria hartu eta zerbait berria planteatu behar zen, nola neurtuko zen erabaki.\n«Jende aurrean aurkezpenak egitea egokitu zaio askotan. Sarritan zaila izaten da datuak azaltzea; Olatzek, ordea, baditu dohainak gauzak ulertzeko moduan esateko. Lankide ona da eta gure erakundearen barruan betetzen duen funtzioarengatik, duen ibilbideagatik, langile garrantzitsua galdu dugu. Alde horretatik, hutsunea nabarmena da. Bestetik, neurketaren aurkezpena egin dugun unean bertan etorri da atxiloketa eta horrek neurketak izan beharko lukeen ibilbidea maila batean mugatu edo oztopatzen du, bai zabalpenari begira bai EDBren eguneratzeari begira. Lehendik eragozpen dezente sortu zigun 18/98 prozesuak Olatzek baja hartu behar izan zuelako, eta atxiloketak egoera kaskarragoan utzi gaitu, Klusterrari kalte dezente egin dio. Zaila da bere profila ordezkatzea».\nZesar Martinez Mario Zubiagaren lankidea da Joxemi Zumalaben eta EHUko Partehartuz taldean. Parte-hartzea sustatzen duen demokraziaren alde lanean ari diren irakasle eta ikertzaileek osatzen dute kolektibo hau. «Pentsalari aparta da, zorrotza eta distiratsua, justizia sozialarekin, euskararekin, herriarekin... konprometitua. Bera bezalako pertsona asko beharko genuke gure herrian, Unibertsitatean, mundu intelektualean. Konpromiso horrek lan egitera eraman du, batez ere unibertsitate arloan, eta ezagutzen duenak badaki ze sortzailea den. Hortik kanpo, mugimendu sozialen alde aritu da eta Joxemi Zumalabe Fundazioan egin dugu topo», nabarmendu du bermea ezarri dioten lagunari buruz.\n«Oso pertsona apala, lasaia eta sanoa da; lankide bezala oso atsegina, partekatzeko gogoa duena, elkarlanean aritzen badakie-na. Bai ikasleak bai irakasle lankideak eta Fundazioan berekin aritzen garenok ere pertsona maitagarritzat jotzen dugu. Erraza da beregandik ikastea eta bera ere besteengandik gauzak jasotzeko prest agertzen da. Mariok bezala, 18/98ko beste hainbat kidek zer- nolako ibilbide emankorra eta interesgarria duten ikusita, zenbat ekarpen garrantzitsu egiten dituzten, ezintasun eta amorru handia sentitzen dugu beren jarduera sozial, politiko eta intelektuala kriminalizatu dutelako. Paradoxa handia da. Nik esango nuke Mario bezalako pertsonek edozein gizartek behar dituen elementuak ekartzen dituztela: gogoeta, kritika eta autokritika... Subiranotasunaren eta justizia sozialaren alde, bestelako gizarte eredua sortzeko ahaleginean... Herri bezala egiten dihardugun borrokei ekarpena egiten die, baina gure mugimendu, kolektibo eta jarduerarekiko autokritika gaitasun handia du. Joera du giro alternatiboetan zalantzan jarri ezinezko ideiatzat hartzen direnak ere zalantzan jartzeko. Hori oso aberatsa eta emankorra da, beharrezkoa jarduera politikoan, gauzak hain polarizatuak egonda autokritikarako joera galtzen dugulako. Horrela ezagutzen dut Mario, berekin batera lan egiteko pribilegio txikia izan dudalako».\nMartinezek jakinarazi duenez, pentsalari bezala eta gogoetei dagokienez oso ekarpen interesgarriak egin ditu desobedientzia zibilaren gaiaren inguruan. Horrelako estrategia bat gure subiranotasunaren aldeko borrokan nola aplikatu hausnartu du eta hainbat jenderekin partekatu du kezka hori.\nAzkenaldian buru-belarri ari zen bere doktoretza-tesiarekin. Jada amaitua du. Euskal Herrian ingurumenaren alorrean zer-nolako borrokak izan diren aztertu du puntu indartsu eta ahulekin. Martinez ziur da hemendik gutxira argitaratzen duenean elementu interesgarriak izango dituela. Espetxeratu zutenean kideei azaldu zien kezka nagusietako bat tesiak bere bidea egitea zela, baita Zumalaben etsi gabe lanean jarraitzea ere.\nElkarretaratzea egin zuten Leioako campusean atxilotzeen lehenbiziko erantzun gisa, abenduaren 3an. Hainbat sail eta arlotako irakasleak bildu ziren, tartean Zubiagaren sailekoak, Zientzia Politikoetakoak. Hurrengo egunean, berriz, desobedientzia zibila sinbolizatzeko kateatu ziren, eskubide zibil eta demokratikoen alde, fakultatekoak diren Mario Zubiagaren eta Jexus Mari Zalakainen askatasuna eskatzeko; eta asteazkenean, informazioa emateko batzarra egin zuten. Irakasle, langile, ikertzaile... Ehun bat lagun bildu ziren eskubideen aldeko aldarrikapen horri jarraipena emateko asmoz. «Ondorengo asteetan, sententzia ofizialki argitara ematen denean, unibertsitate arloan ere salatzeko eta gizarteari alarma deia helarazteko hainbat jarduera egingo ditugula pentsatzen dut, oraindik zehazteke daudenak. Indarrak biltzen eta sareak astintzen ari gara, ikasle eta irakasle sindikatuak, baita antolatu gabeko ikasle ugari ere, gertatzen ari dena kezka handiz ikusten dutenak».\nIker Urbina abokatua hiru urtetan aritu da Txema Matanzasekin batera lanean euskal preso politikoen alde, Gasteizen, bulego berean. Irakasletzat dauka. Kontatu duenez, abokatu lanaz gain, urteotan Arabako hiriburuan lan mardula egiten ari zen Matanzas herrigintzan; azken hauteskundeetan udal zerrendetan aurkeztu zuen bere burua. «Jendearekiko, herriarekiko eta politikarekiko sekulako interesa izan du beti; herritarrekin lanean jardutea gustatzen zaio, eta ahalmen handia du horretarako ere. Azkenaldian horretan eman du bere denbora. Badakit AHTrekin ere kezkatuta ibili dela».\nBere izaerari buruz, lan egiteko ahalmen mugaezina nabarmendu du Urbinak, eta baita herriarekiko konpromiso bete-betea ere, maila guztietan, Euskal Herriarekiko eta herritarrekiko. «Jendearengandik oso hurbil dago eta, nire ustez, pertsona ikaragarri azkarra da. Araban oso estimatua da aipatu ditudan balore edo elementu horiengatik».\nHarri izeneko seme txiki bat dauka eta bikotea, Maite Diaz de Heredia, orain dela hilabete batzuk espetxeratu zuten Mahai Nazionalaren kontrako sarekadan. Jaiotzez santurtziarra da, baina azken urteetan Gasteizen bizi izan da.\nAEK-ko eta EHEko kide ohia, EiTBko Kontrol Batzordeko ordezkari izana Euskal Herritarrok-en izenean, orain dela urte anitz ekin zion Mendizabalek euskararen aldeko lanari. EHEko kideek ziurtatu dutenez, Mendi-k elkarte horretan eta euskalgintzan orokorrean egin duen ekarpena izugarri handia izan da. Bizitza militante guztian euskalgintzan eta euskararen aldeko borrokan inplikatuta egon da erabat. EHEn bere ekarpena oso garrantzitsua izan zen bereziki 90eko hamarkadan. Elkarteak mintegi bat egin zuen Bakaikun, 1996an, hurrengo urteei begira estrategia finkatzeko. Parte-hartze aktiboa izan zuen bertan, batez ere hartu ziren erabakiak gauzatzeko orduan. Garai horretan sortu zen Kontseilua eta paper garrantzitsua izan zuen jaiotza horretan ere.\nEHEk bultzaturiko ekimenen artean, eskolak euskalduntzeko beste hainbat eragilerekin hasitako elkarlana nabarmendu dute. «Euskara eskubide eta abantaila» izeneko kanpainan Mendi pertsonalki inplikatu zen.\nAdibide batzuk baino ez dira. «Euskararekiko atxikimenduak eta borrokatzeko prestutasunak bere bizitza eta eguneko ordu gehienak eskaintzera eraman du; beti izan du kezka hori buruan. Are gehiago, auzi honengatik kartzelan egon zen garaian ere ekarpena egiten segitu zuen. Egiten den guztiaren inguruko jakinmina du. Eztabaidetan, bileretan, dinamiketan, mobilizazioetan... guztietan etengabe parte hartu du».\nUmiltasuna eta elkarlanerako dohaina nabarmendu dituzte lankideek, eta besteen kezkak eta iritziak entzuteko jarrera, gero ekarpenak ildo horretatik egiteko, eraikitzeko. «Eguneroko lanaren aldeko militantea da, isilean aritzen diren pertsona horietako bat, protagonismo berezirik bilatu gabe baina azkenean etengabeko lana eginez».\nZubiagaren lankide eta lagun Zesar Martinezen arabera, Burgosko epaiketa eta beste gertakari batzuk «pixka bat mitifikatuta ditugu, eta ez gara konturatzen gaur egun, ziur asko, horiek bezain larriak diren pasarteak bizitzen ari garela».\nIñaki O'Sheak bazeukan egun hauetarako zeregina, atsegin handiz egitekoa. «Emakume palestinarrak Euskal Herrira etorri dira, espetxeratu bezperan hain justu. Izugarrizko gogoa zuen haiek ezagutzeko. Hunkituta zegoen Iñaki hango egoerarekin».\nAuzipetu hauen lankide eta lagunek egunkari honi aipatu diotenaren arabera, guztiek dituzte komunean ezaugarri jakin batzuk: herriarekiko eta herritarrekiko kezka, arazoekiko sentsibilitatea, entzuteko eta iritziak partekatzeko prestutasuna...\n«Lehendik eragozpen dezente sortu zigun 18/98 prozesuak Olatzek [Altuna] baja hartu behar izan zuelako. Atxiloketak egoera kaskarragoan utzi gaitu, Klusterrari kalte dezente egin dio. Zaila da bere profila ordezkatzea».\nOlarra eta Elkoro: PSOE-ren mintzaide bata, alkateen taldeko sustatzaile bestea\nEzker abertzaleak, bere ibilbide luzean, hamaika aurpegi ezagun eman dizkio euskal politikagintzari. Pisu handikoak, herri honen azken hamarkadetako ibilbidean zeresan garrantzitsua izan dutenak. Horietako zenbait 18/98an auzipetu zituen Garzonek, eta orain zigortu egin dituzte. Hona horietako biren pisuaren zertzelada pare bat.\nJoxe Mari Olarrak epaiketan bertan, iazko apirilaren 18an, aitortu zuen: Xakiren aurkako operazioaren baitan atxilotu zutenean, 2000ko martxoaren 1ean, Mahai Nazionalak PSOErekin «komunikazio bideak irekitzen jarraitzeko» izendatutako mintzaidea zen. 1999ko amaiera aldera abiaturiko saioa zen, «gatazka konpontzeko modua ahalbidetzeko helburuz». Aukera hori, baina, zenbait eragilek ez ei zuten gustuko. «Estatuak, PP Gobernuan zela, zerbait mugitzen ari zela sumatzen zuen», gaineratu zuen. Hain justu, bere atxiloketaren eta ondorengo galdeketaren arrazoi nagusia «PSOErekin hitz egiten ari ginena ezagutzea» zela ondorioztatu zuen, «beren asmo bakarra aukera hori zapuztea baitzen. Eta lortu zuten, PSOEk, denbora batez, komunikazio ildo hori itxi egin baitzuen».\n«Bi urte beranduago berriro ireki zuen, [ezker abertzaleko] beste mintzaide batzuekin, gaur egun bizi dugun egoerara iritsi arte», bota zuen Olarrak, negoziazio prozesua aipatuz.\nHBko kidea 1978an sortu zenetik, orain arte Justizia espainolak behin baino ez zuen zigortu Villabonakoa: 1997an, mahaikidea zela, Alternatiba Demokratikoa zabaltzeagatik. Baina atxilotu, azken honetaz aparte, 17 aldiz atxilotu zuten 35 urteko militantzian. Espioitza lanen biktima izandakoa, behin lau lagun ikusi zituen bere autoan, gidariaren eserlekuaren azpian pakete bat uzteko ahaleginean. Haietako bat harrapatzea lortu zuen: Armada espainoleko kapitain bat zen.\nHBren sortzaile, mahaikide izana, Bergarako alkate, batzarkide, legebiltzarkide Gasteizen, senadore... Jose Luis Elkororen currikulum politikoan nabarmentzekoak asko dira.\nHorien artean dago Alkateen Taldea izena hartu zuen ekimenaren baitan eginiko lana, 1975 eta 1979 urteen artean, euskararen ofizialtasunaren, amnistiaren, ikurrina legeztatzearen eta Lizarrako 31ko Estatutuaren aldarrikapenean. 1976ko uztailaren 21ean, Foruak ezeztatu zituztela ehun urte betetzen ziren egunean, Alkateen Taldeak Arabako, Bizkaiko, Gipuzkoako eta Nafarroako udal guztiak deitu zituen Bergarara, osoko bilkurara. Izugarria izan zen. Milaka herritar plazan, alkate horiek aldakarrikatzen zutenarekin bat eginez. Eta Elkoro, guztien izenean, «No es fácil» idatzia irakurtzen. «Orduan abiatu zen Euskal Herria bere eskubideen aldeko borrokan, frankismoaren ostean», esan zuen bergararrak 30 urte beranduago.\nXibertako elkarrizketetan ere parte hartu zuen Alkateen Taldeak, ETA-pm, ETA-m eta euskal indar abertzale guztiekin batera. 1977ko udaberria zen. Dozena erdi bat aldiz bildu ziren. Mahai gainean, bi gai: amnistia eta askatasun politikoak. Eta begi artean, ekaineko hauteskundeak Parlamentu espainolerako. Maiatzaren 10ean Adolfo Suarezekin hitz egitera joandako euskal ordezkaritzako partaide izan zen bergararra, EAJko Juan Jose Pujanarekin, EHASeko Santi Brouardekin, EAE-ANVko Valentin Solagaistuarekin eta ESBko Iñaki Aldekoarekin. Hona eskariak: preso politikoentzako amnistia, alderdien legeztatzea eta autogobernu esparrua. Suarezek ezezkoa eman zien, baina historiara pasatu den hitzordua izan zen: euskal indarrek osatutako mintzaidetza zabala presidente espainolarekin jezarrita, politikaz hizketan. Eta Elkoro han zegoen. M. J.


Sanferminak: Ezkurdia Zabaletarekin eta Martija Irribarriarekin - Sakana - Guaixe.eus\nGuaixe 2019-06-18 11:26\nAtzo Sanferminetako Binakako Torneoa aurkeztu zuten. Ezkurdiak eta Zabaletak bikotea osatuko dute eta Martija Irribarriarekin ariko da. Bi ordutan jaialdietako sarreren %80a saldu zen\nSanferminek erakartzen dute, ez dago inolako zalantzarik. Eta baita Sanferminetako Pilota feriak. Atzo Sanferminetako Binakako Txapelketa aurkeztu zuten. Guztira 6 bikotek hartuko dute parte, enpresa bakoitzetik hiru. Lehen multzoko bikoteak Olaizola II.a-Albisu, Bengoetxea VI.a-Imaz eta Irribarria-Martija dira eta bigarren multzoko bikoteak Altuna III.a-Ladis Galarza, Ezkurdia-Zabaleta eta Urrutikoetxea-Mariezkurrena II.a dira.\nAtzo bertan salgai jarri ziren Sanferminetako pilota feriako sarrerak eta dagoen ikusminaren isla, ordu batean sarrera guztien %80 saldu ziren. Hor datua, ikaragarria, Labritek sanferminetan ere izugarri erakartzen duenaren seinale. Izan ere, plan borobila izan daiteke: Iruñeko bihotzean, jaiak eztanda egiten duenean, erdi-erdian dagoen Labrit pilotalekuan pilotaz gozatu eta bitartean, eta ondoren, parrandarekin jarraitu. Plan mundiala.\nElezkano II.aren eta Rezustaren hutsunea izan zen aurkezpeneko korrotxoetan hizpide izan ziren gai nagusietakoa. Azkeneko bi urtetan Ezkurdiarekin batera sanferminetako txapelduna izan da Rezusta, eta haren faltak zur eta lur utzi du katedra. Jon Mariezkurrenaren presentziak ere harridura piztu du, debutatu berria baita, baina Berriozarkoa denez, pentsatzekoa da Aspek keinu bat egin nahi izan diela pilotazale nafarrei.\nKatedrak 2018ko Binakako txapeldunak, Ezkurdia eta Zabaleta eta Olaizola II.a-Albisu jotzen ditu faborito, baina gainontzeko bikoak ere ez dira gutxiago. Iker Irribarriak buruz buruko txapeldunaren kamiseta gorria defendatuko du Iruñean. Aramakoarendako Iruñeko torneoa ʺpolitena” da. Iaz Zabaletarekin batera aritu zen eta txapeldunordeak izan ziren, eta aurten Martijarekin txapelketa lortzea da bere helburuetako bat. Asmo berbera du ere Etxeberrikoak. Jose Zabaletak ere iazko arantza atera nahi du, baina kasu honetan Ezkurdia izango du bidaide, azken bi urtetako txapelduna, Rezustarekin batera. ʺIaz Irribarriarekin ibaiertzean geratu ginen eta aurten, Joseba lagun handiarekin, ea torneoa irabaztea lortzen dugun” azaldu zuen Zabaletak. Ezkurdiak Zabaletarekin partida asko jokatu dituela nabarmendu zuen eta biok primeran elkar ulertzen dutela gaineratu zuen. Halaber, Rezustarekin gogoratu zen, eta ʺhalako torneo ederrean” gipuzkoarra etxean geratzeak pena ematen diola aitortu zuen.\nOndoko web gunean eros daitezke, oraindik sarrerak egonez gero: entradasfronton.com\nKirola Arbizu Etxarri Aranatz Etxeberri


Hirigintza eta euskara – Aldiri\nKuriositate nabarmena piztu dute Gipuzkoako Foru Aldundiak, Kontseiluak, Udalerri Euskaldunen Mankomunitateak eta Udako Euskal Unibertsitateak atzo eta herenegun antolatutako «Lurraldea eta hizkuntza» jardunaldiek. Ez da gutxi. Plazaratutako gaia berri samarra den seinale. Hirigintzaren alorrean, bederen, zeren eta aspalditik dabiltza ohartarazten hazkunde urbanistiko berrien kalteez euskal hizkuntzalaritzaren eremuko hainbat aditu; Mikel Zalbide, Erramun Baxok, Roberto Manjon, Eduardo Apodaka eta Koldo Izagirre, besteak beste, ibili dira modu batera edo bestera salatzen hiri-eredu berriek eragindako distortsio soziolinguistikoak. Hirigintzaren alorrean hartutako erabakiak ez baitira neutroak: sekulako eragina dute herritarron eguneroko bizitzan, eta, horrek, azkenean, egoera minorizatuan dagoen hiztun-komunitate bat hautsi edo hausten lagun dezake.\n“Euskararen arnasune geografikoak” (irudia: Unai Fdz. de Betoño).\nHirigileak dira harreman hori hain argi ikusten ez dutenak. Arraroa, kultura-ondareaz eta tokiko identitateaz azken boladan hainbeste hitz egiten duen gremio baterako. Antza, hirigile gehienentzat eraikinek eta naturak soilik osatzen dute ondarea. Hirigintza-planak gelditu edo eraldatu izan dira Igeldoko igeltxoagatik (Donostiako Ibaetako industrialdea), europar bisoiagatik (Ondarroako Aieriko auzoa) edo paduretako ornogabeengatik (Plentziako eta Barrikako Txipioko urbanizazioa), baina Homo vasconicus gaixoaren habitata goitik behera desnaturalizatzeak ez du ia inor kezkatzen. Baina Homo (eta Mulier) vasconicus espezie setatsua, nomadak ez diren zerupeko izaki guztien moduan, lurralde jakin batean bizi da, espazio fisiko zehatz batean: Euskal Herria deitzen duten horren iparraldean, hots, ipar-isurialdean. Eta, bereziki, euskararen arnasguneak diren herri txiki eta ertainetan, non euskaldunen ehunekoa %70ekoa baino handiagoa den, eta, beraz, euskara hizkuntza nagusitzat jo daitekeen.\nEHUren Carlos Santamaria zentroko 200 eserlekuko areto nagusia erabat beteta (argazkia: UEU).\nHizkuntza-komunitate trinko horietarako hirigintza-plangintza da bereziki arretaz aztertu beharko litzatekeena. Kuantitatiboki eta kualitatiboki. Kuantitatiboki, batetik, euskararen arnasguneen hazkunde urbanistiko azkarra arras kaltegarria delako kasu gehienetan (1950eko eta 1960ko hamarkadetako espainiar etorkin-oldearekin gertatutakoa ikusi besterik ez dago). Eta kualitatiboki, bestetik, azken hamarkadotan Euskal Herrian (ere) bultzatzen ari den hirigintza mota —zeinak zonifikazioaren hiri barreiatua sustatzen duen (etxebizitza familiabakar hesituak, gizatasunik gabeko merkataritza-zentro erraldoiak, azpiegitura gero eta azkarragoak)—, kaleko ohiko giroaren eta, ondorioz, ahozkotasunaren aurka doalako: espainieraren, frantsesaren eta euskararen ahozkotasunaren aurka, bai, baina argi dago zein den hiru hizkuntza horien artean hauskorrena.\nJardunaldietako batzorde akademikoko kideak ondorioak eta etorkizunerako erronkak plazaratzen (argazkia: UEMA).\nKontuz, ez da eskatzen hirigintzaren eztabaidaren erdi-erdian egotea hizkuntzaren afera. Eremu euskaldunetako hirigintza-planetan, gutxienez, kontuan hartzea baizik, beste hainbat gairekin egiten den bezala. Tokiko kultura-ondarearen hobe beharrez besterik ez bada ere.\n* Artikulua hau jardunaldiak garatu baino lehen idatzitakoa da. Artikulua GAUR8n argitaratu da 2014ko urtarrilaren 18an.\n* Ikus jardunaldiei buruzko beste kronika batzuk: BERRIAn (Oihan Vitoria), ARGIAn (Onintza Irureta), KARKARAn (Jabier Zabaleta).\n* Ikus, halaber, jardunaldietako ondorioak eta etorkizunerako erronkak, UEMAren webgunean edo Kontseiluarenean (datozen egunotan osatuko dira jardunaldietara bertaratutakoen ekarpenekin).


Dena irakurtzen zuen gizonaren madarikazioa • ZUZEU\nBazen behin den-dena irakurtzen zuen gizon bat; ez borondate hutsez, idatziriko edozein testu irakurtzera behartzen zuen kondena lazgarri bat zuelako baizik. Oraindik hitz egiten ikasi gabe, haurtzaroan, amari keinuak egiten zizkion jada, txutxumutxu aldizkarien orrialdeak azkarrago pasa zitzan. Hiru urte beteta, ez zen geratzen etxeko apaletan bere eskuetatik pasa ez zen libururik eta, orduan, barreneko gar ero baten bultzada inork geratu ezin ziola; etxetresnen gida liburuak, botiken prospektuak, zein janari poteetako etiketak irakurtzeari ekin zion. Odoleztatutako begiak, aurkitzen zuen edozein eraikuntza gramatikalen gainean paratzen ziren.\nBere irakurgaiak bukatu arte utzi ezinda, hain zen gogorra sufrimendua, hain bortitz eta eldarniagarria honen ohitura, ezen gurasoek, etxea, zeuden testu erako idazki guztiez hustu zuten (eleberri, egutegi, ordainagiri…) eta bera, atxikipena goretsiko zion ezer gabeko, horma zuriko gela biluzi batean sartu. Hala ere, gurasoak despistatu ziren egun batean, bere kartzelatik ihes egitea lortu eta kalera atera zen norabide jakinik gabe. Bere eskaratzetik metro eskasetara, hirian ireki zuten liburutegi berria topatzea nahi izan zuen patu ankerrak. Hala izan zen. Irakurle gaixoti hura han sartu zen bederatzi urteko gaztetxo zela, eta lau hamarkada oso milaka eta milaka liburu irakurtzen igaro ostean, 51 urteko heldu tamalgarri bihurtuta irten zen. Guztiz etsita, gizonak madarikazio horrekin amaitzeko era bakarra zegoela ikusi zuen eta, Edipo moderno baten gisan, bere eskuekin atera zituen begiak.\nOspitaleko ohean esnatu zenean iluntasun itsugarri batek zuen inguratua. Hutsune ulertezina nabari zuen garai batean bere begientzat zulo zirenetan, baina halaber, laster mila zatitan apurtu behar zen bake bat ere bai. Bere usain berezia nabarituta jakin zuen bere aita zaharra gelara sartzen zela eta hitz egiten hasi aurretik, ia entzun ere egin gabe, bere barrenerako aditu zion: “Ume zoro madarikatua… atsekabez hil zuen ama eta orain ni akituko nau eztarriko minbiziak berak baino lehenago”. Geroago erizaina iritsi zen, eta oraindik honek ere berari ezer esan aurretik, entzun zion hausnartzen: “Zergatik esnatu behar ote da tipo hau nire txandan?”. Eta doktoreak berriz, lasaigarri bat ziztatzen zion bitartean, egiten zuen gogoeta: “Ederra mauka zorigaiztoko honena”. Ikara bizkar hezurretik gora igo zitzaion kondena bat beste baten truke lortu zuela jakin orduko: idazkien zurrupatzaile kontsumatu izatetik, besteen gogoetan aurkitzen ziren perpausen ustekabeko irakurle bilakatu baitzen.\nHemen duzue originala\nEgilea: Fotero del Panico\nNor da Goizuetako Trabuko?\nZer duzu buruan “Dena irakurtzen zuen gizonaren madarikazioa”-ri buruz\nTweets that mention zerdiok » Archive » Dena irakurtzen zuen gizonaren madarikazioa -- Topsy.com 2010-11-05 17:43\n[…] This post was mentioned on Twitter by Euskal blogosfera, Oier Aranzabal. Oier Aranzabal said: Dena irakurri behar zuen gizonaren madarikazioa #zuka http://ttiki.com/19044 […]


Herriz Herri | 2017ko Maiatzaren 25a\nZenbat ta zenbat\nEgiten da bidea\nHainbat urrats ttikiz da\nOrtziralez, maiatzaren 26an, kontzertua arratseko 8etan elizan, Kornelio eskolako ikasleek eskainirik, Iñaki Dieguez eta Iker Telleriaren zuzendaritzapean.\nIraganen da heldu den igandean, maiatzaren 28an.\nOroitarazten dut larunbat goiz guziz, uda eta negu, merkatua ﬁnkatua dela plazako aterbean.\nLarrundarrak elkartearen kontzertua\nMaiatzaren 23an arratseko 21:30tan elizan.\nTailerren besta antolatzen du Eliralek Azkainen.


Ur edangarria: kudeaketa publikoa ala pribatua | Ur edangarria: kudeaketa publikoa ala pribatua – iparraldekohitza\nUr edangarria: kudeaketa publikoa ala pribatua\nHego Lapurdi elkargoa bitan zatituko da ur edangarriaren banaketarako. Nivelle-Bidassoa elkarteak prefeta abisatuko du erabakia «inkoherentziaz» betea dela erakusteko eta horren legezkotasuna zaintzea eskatzeko.\nHego Lapurdiko herri elkargoan uraren kudeaketa eta garbiketa bere gain hartuko duen egiturari buruzko eztabaida izan da azken hilabeteetan, eta joan den astean egin den bozketa bikoitzarekin bukatu da: uraren garbitzean edo asenisamenduan elkargo osoa batuko duen SEMOP (Helburu Bakarreko Sozietate Ekonomiko Mistoa, %51 pribatua) bakar bat arituko da lurraldeko araztegietan; ur edangarriaren ekoizpena eta banaketa bi eremutan gauzatuko da (mendebaldea/ekialdea), eta, beraz, kudeaketa pribatuaren hautua eginez bi eskaintza deialdi egingo dira. Lehen bozketaren kasuan, gehiengo zabalak Peyuco Duhart Hego Lapurdi elkargoko presidenteak eginiko proposamena bozkatu du. Bigarren erabakiari dagokionez, berriz, 27 hautetsi alde agertu dira, 12 kontra, eta bost abstentzio izan dira.\nNotre legea plantan ezarri arte, herriko etxe bakoitzak erabakitzen zuen zer motatako egiturari uzten zion uraren kudeaketa. Baina, lurralde erreforma dela eta, hautu hori egin den lurraldeetan elkargoek hartu dute uraren kudeaketaren eskuduntza. Jakina den bezala, Ipar Euskal Herrian heldu den urtarriletik goiti HELEP egitura juridiko berriko Euskal Elkargoa martxan jarriko da, eta azken horrek hiru urte izango ditu uraren kudeaketa osoa armonizatzeko Iparraldeko hiru probintzietan barna. 2020. urtea aitzin, beraz, eskuduntza bere gain hartu beharko du. Are gehiago, Pirinio Atlantikoetako prefetaren gomendioak jarraikitzen baditu, lehenbailehen hartu beharreko eskuduntza du urarena; hots, 2017an bertan.\nHala eta guztiz ere, Hego Lapurdiko herri elkargoak, besteak beste Hendaia, Getaria, Senpere eta Ainhoa barne hartzen dituen eremuak, uraren inguruko erabakiak hartzea erabaki du, lurraldea bitan banatuz eta ur edangarriaren ekoizpena eta banaketa enpresei bideraturiko eskaintza deialdien menpe utziz. Bide batez, 12 urteko kontratuak proposatuko ditu, ziurrenik gaur egun Lapurdiko eremu horretan lanean ari diren Lyonnaise des Eaux eta Agur sozietateek eginen dituzten proposamenak balioetsiz.\nNivelle-Bidassoa elkarteko eta CADE kolektiboko kidea da Pantxo Tellier, eta mesfidantza handiz ikusten du harturiko erabakia: “Iruditzen zaigu badirela gauza batzuk maingu direnak. Euskal Elkargoak hartuko du berantenik eskuduntza 2020ko urtarrilaren 1ean. Kontratuak 2017 bukaeran amaituko dira; beraz, bi urtez soilik eta gehienik egoera zalantzan egongo da. Agian gutxiago ere bai, kontuan harturik prefetak Euskal Elkargoari gomendatzen diola segidan hartzea uraren konpetentzia, hau da, 2017ko urtarrilaren 1etik aitzina”.\nTempo arazo horrez gain, herri elkargoen funtsa bera zalantzan jartzen duen erabaki mota dela deitoratu du ekologistak: “Herri elkargoak sortu dira zerbitzuak lotzeko eta elkartzeko, mutualizazioa egiteko. Hemengo kasuan, kontrako zentzuan ari gara”; eta biharko Euskal Elkargoak izango duen uraren kudeaketa trabatuko duten kontratuak salatu ditu: “HELEPak eskuduntza hartzerakoan erabakitzen badu beste kudeaketa forma bat, hemen izango ditu oraindik hamar urteko kontratu pribatuak, eta kontratu horiek hautsi nahi balitu, zerga ordaintzaileek oso garesti pagatuko lukete”.\nTellierrek esplikatu du duela 30 urte konpainia publikoak arduratzen zirela ura garbitzeaz, edangarri egiteaz eta banatzeaz, izan Donibane Lohizunen, Hendaian edo Ziburun. Baina 80ko hamarkadan konpetentzia sozietate pribatuei delegatzea erabaki zuten. Kostaldeko zenbait herritan, 30 urteko kontratuak egin ziren enpresekin, eta gehienak heldu den urtean edo hurrengoan bukatzear dira. Eskumena herrietatik elkargora pasatu izanak aukera berriak sortu dituela adierazi du militanteak: “Kudeaketa batua izateko aukera izan da, eta baita herri guztietan prezio bakarra lortzeko ere, kontsumitzaile guziak maila berean emanez. Baina banatzea erabaki dute”.\nIkuskatze bat deusentzat\nLapurdiko hautetsiek erabakia bozketara eraman aitzin, “milaka euro” kostatu dituen kontu-ikuskatzea egitea manatu zion herri elkargoak Tolosako (Okzitania) COGITE enpresari. Txostena aurtengo bigarren hiruhilekoan egina eta apirilean aurkeztua izan zaie hautetsiei Urruñan, elkargoaren egoitzan. Lanak argi uzten du, alde batetik, lurraldea bere osotasunean kontuan hartzea gomendagarriagoa dela, zatiketa ezkorra dela azpimarratuz. Bestetik, gaur egungo egoerari buruzko kritikak plazaratzen ditu: denboran errealitate falta aipatzen du, hau da, erakunde publikoak urte bukaeran eskuratzen dituela enpresen berri urtean zehar izandako arazoei buruz. Horrek arazoen aitzinean erreaktibitate falta ekartzen du, txostenaren arabera. Horrez gain, enpresen gardentasun eta komunikazio eskasa aipatzen ditu. Bukatzeko, zonaldearen zatiketa berriz ere gaitzesten du, Euskal Elkargo berriaren aukera nabarmenduz.\nNivelle-Bidassoa elkartearen izenean, Tellierrek berri eman dio HITZAri: “Erabaki dugu prefetari gutun bat idaztea”. Eskutitzaren bitartez, harturiko erabakiaren legezkotasuna emango duen deliberamendu denboran erne egoteko eskatuko diote naturaren zaintzaileek departamenduko prefeta berriari, Eric Morvani.\nIzan ere, eredu pribatura jotzekotan konkurrentzia joko arazoak nabarmendu ditu Tellierrek: “Konkurrentzia egiten bada, prezio ezberdinak izango dira, konkurrentziaren funtsa da. Duhartek dio guztiontzat balioko duen prezio bakarra eta berdina finkatuko duela. Prezio bakarra baldin bada, ez da gehiago konkurrentziarik… Eta legala da hori egitea? Dudak ditugu. Horrez gain, konkurrentzia antolatzen badugu prezioa finkatuz —elkargoak kasu honetan—, erran nahi du aurkeztuko diren bi enpresen artean elkar-aditze bat badela; ilegala da. Inkoherentzia bat bada hemen”.\nBestalde, merkatuan ezberdintasuna prezioan egiten ez bada zerbitzuan egiten dela argudiatu du urruñarrak: “Horrek erran nahi du kontsumitzaile gisa ez garela denak pareko izango eskuratutako zerbitzuarekiko”.\nIkuspegi zabalago bati begira, CADE kolektiboak herritarren alde egindako apustua azaldu du Tellierrek: “CADEn betidanik kudeaketa publikoa gomendatu dugu. Eredu hori hartu duten lurraldeak begiratuz, uraren prezioak batez besteko %30ez behera egin du, eskainitako zerbitzu berarekin. COGITEk egindako txostenean zehazten dute izan pribatu, erdi publiko erdi pribatu, edo eredu publikoarekin uraren prezioa berdintsua egoten dela. Esperientziak erakusten digu, nahiz eta egun batetik bestera aldaketarik ez egon, kontsumitzailearentzat bilakaera baikorra izan daitekeela”.\nBerehalako prezioa aipatzerakoaz gain, eredu publikoaren hautua justifikagarria dela erran daiteke soilik inbertsioei begiratuz. Hego Lapurdi elkargoan, adibidez, azken bost urteko plan batean 71 milioi euro inbertitu dira urarekin lotura duten hainbat azpiegituratan: “Kontsumitzaile gisa ez genituzke enpresa handien etekinak pagatuko; diru hori uraren kudeaketan egongo litzateke. Orain, Duhartek dio ezin dugula inbertitu, ahalik ez dugula. Ez dakigu zertan oinarritzen den, ez da nehoiz estudiorik izan”.\nEuskal Elkargoaren aukerak\nIpar Euskal Herrian plantan jarriko den HELEP egitura juridiko berriak uraren inguruko kudeaketa ezberdinak aplikatzeko aukera izango du. Jakina dena da departamenduko prefetak hasieratik lantzeko problematika dela erran diola, eta eskuduntza ahal bezain goiz hartzeko dela.\nBaina egitura berriko hautetsiak egoera konplexu baten aitzinean izango dira. Izan ere, Lapurdiko, Baxenafarreko eta Zuberoako egoerak ezberdinak dira. Erran bezala, Hego Lapurdik bere gain harturiko eskuduntza du urarena, eta horri buruzko hautuak hartzeko nahia erakutsi du, bere lurraldeko kudeaketa pribatu bat sustatuz.\nIpar Euskal Herriko beste toki anitzetan, uraren eskuduntza ez da herri elkargoetara eraman, eta herri anitzek sindikatuen bitartez lan egitea erabaki dute. URA sindikatuak, adibidez, 23 herri barneratzen ditu ur edangarriaren ekoizpenean eta banaketan, baita Landesetako hiru herri ere. Zuberoan, SAEP sindikatua ari da, probintziako herri guztiak barneratuz baina enpresa pribatu bati lana delegatuz. Bidaxunerria elkargoak ere konpetentzia bere gain hartua du 2015etik goiti, eta kudeaketa pribatizatu du. Euskal Kostalde Aturri Hirigunean bost hiriek haien esku atxiki dute uraren banaketa, eta modu desberdinetan kudeatzen dute: Angelu, Bidarte eta Miarritzek Suez Eau France enpresa pribatuari hiru delegazio pribatu egin dituzte; Bokalek Landesetan kokaturik den sindikatu bati delegatu du; eta Baionak, berriz, eredu publikoa balioetsi du bertako langileak herri langile gisa kontsideratuz.\nEuskal Elkargoak ez du erraza izanen uraren kudeaketa harmonizatu bat lortzea, hasiera batean behintzat. Balitekeena da eskumen ezberdindua gauzatzea elkargo osoan berean, eta errealitateari egokitzea. Pentsa daiteke, adibidez, sindikatu misto bakar bat sortzea, behar izanez gero Landesetako hegoaldeko zenbait herri barneratuz, edo delegazio pribatu handi bat kontratatzea.\nCGT berriz sartu zaigula


Bilbao BBK Live jaialdiak XIII. edizioa ospatuko du aurten - Uriola.eus\nuriola.eus 2018-07-04 12:59 Jendartea Bilbo\nJaialdiari hasiera emateko astebete falta denean —uztailaren 12an, 13an eta 14an—, kanpineko sarrerak dagoeneko agortu egin dira. Publikoari dagokionez, azken bonuak salgai daude eta lekuak ia erabat betetzea espero da. Aurten, 120 herrialde baino gehiagotatik erosi ditu publikoak sarrerak.\nBilbao BBK Live jaialdiak XIII. edizioa ospatuko du aurten. Bilbo hiria aire zabaleko eta zuzeneko musikaren nazioarteko erreferente bilakatuko da beste behin. Kanpalekuko sarrerak dagoeneko agortu egin dira eta azken bonuak baino ez daude salgai; horiek horrela, uztailaren 12an, 13an eta 14an ospatuko den edizio honetako tokiak ia erabat betetzea espero da. Publikoak guztira 96 taldez gozatzeko aukera izango du (iaz 70 izan ziren), 7 agertokitan banatuko direnak.\nHorrez gain, hirian bertan eskaini ohi diren doako kontzertuak ere mantendu egin dira. Halaber, kanpalekuaren erabiltzaileek soilik gozatu ahal izango duten agertoki esklusibo bat egongo da, baita The xx taldearen eskutik Bilbon bertan astebetez eskainiko diren jardunaldiak ere.\nFlorence + The Machine, Gorillaz, The xx, The Chemical Brothers, My Bloody Valentine eta Childish Gambino aurtengo KARTELA osatzen duten izen handietako batzuk dira. Gainera, Euskadiko eszenako hainbat ordezkari ere izango ditugu, besteak beste, Cecilia Payne, Hakima Flissi, Ibon Errazkin, Borrokan eta Aneguria.\nAurten ere, musika elektronikoaren zaleek Basoa izango dute elkargune, eta Lasai espazio berriak osatuko du, minutuko 100 beat baino gutxiagoko musika eta ingurunearekiko esperientzia bat eskainiko dituena. Horrez gain, eremutik kanpo, Akelarre izeneko espazio bat estreinatuko da. Bertan, zuzeneko programazioa eskainiko da kanpalekuaren erabiltzaileentzat soilik. Bereziak izeneko zikloa ere gurean izango da beste behin, jaialdiko musika hiriaren bihotzera eramateko.


José Andrés Burguete - Wikipedia, entziklopedia askea.\nIrunberri, 1964ko urriaren  21a (54 urte)\nJose Andres Burguete Torres (Irunberri, 1964ko urriaren 21) CDNko politikaria da.\nIruñeko Irakasle Eskolan diplomaturik, Iberon Nafarroako Kutxak duen Isterria ikastetxean aritu da irakasle, nahiz eta 1989tik eszedentzian egon.\nPolitikagintzan Irunberrin hasi zen, 1987-1991 legegintzaldian hango zinegotzia baitzen. Hurrengo bietan, hau da, 1991tik 1999 arte, Irunberriko alkatea izan zen, eta 1995 geroztik, gainera, Nafarroako Udalerrien eta Kontzejuen Federazioko presidentea ere izan zen.\nNafarroako Parlamentuan 1999an sartu zen CDNren eskutik. Alderdi horretan presidenteordea da, eta 2003ko hauteskundeen ondoren, parlamentaria ez ezik, Ingurumena, Lurralde Ordenakuntza eta Etxebizitzako sailburua izan da Nafarroako Gobernuan. Hurrengo hauteskundeetan (2007) errepikatu du legebiltzarrean, baina Iruñeko alkatetzarako CDNko zerrendaburua izan bazen ere, udalean postu bat ere ez zuen lortu.\nOrriaren azken aldaketa: 24 otsaila 2019, 14:22.


Medicus Mundi Espainiako presidentea\n"Urte askoan zehar, ahalegin izugarria egin dugu Hegoaldean, baina gero eta pobre gehiago eta gero eta bazterkeria handiagoa daude munduan"\nGauzak gero eta okerrago daudela esaten ari ginen..\nHala da. Azkenean, zeure buruari galdetzen diozu: zer ari gara egiten? Hainbeste urte lanean eta atzera goaz, aurrera beharrean. Erratu egin gara?, pentsatzen duzu ezinbestean. Baina, ondo begiratuz gero, uste dut aurrera egin dugula. Gauza asko egin dira, eta egon garen herrialdeetan jendea apur bat hobeto bizi da. Beharbada ur tanta txikiak besterik ez dira mundu osoarekin alderatuta, baina jakin egin behar dugu gure ahalmena oso txikia dela. Behintzat, hobekuntza zantzu batzuk ikus ditzakegu, eta hori pozgarria da.\nNieves Zabala Arriaga (Galdakao, 1957)\nGaldakaon jaio eta hantxe bizi da Nieves Zabala. Biologian lizentziaduna da (EHU, Leioa), eta elikagai eta ur analisiak egiten dituen laborategi batean egiten du lan. Eusko Ikaskuntzaren Gizarte Ospe Batzordeko kidea da. Orain hamabost urte inguru –“oso txarra naiz datak gogoratzeko”, aitortu du- hasi zen Medicus Mundi Bizkaian lanean. Gazte gehiago heldu zen berarekin batera; erakundeak berrikuntza behar zuen, eta Zabala zuzendaritzan sartu zen. Handik laburrera, Euskadiko Gobernuz Kanpoko Erakunde Koordinakunde sortu berrian parte hartzen hasi zen, edo parte hartzen baino gehiago beharbada: bera izan zen haren lehenengo presidentea. Aldi bertsuan, Medicus Mundi Bizkaiko presidente ere bihurtu zen. “1994an edo izango zen hura”, ahalegindu da gogoratzen.\nAzkenik, Medicus Mundi Espainiako presidente izendatu zuten Nieves Zabala. Lau urteko agintaldia bukatutakoan, utzi egin zuen kargua, baina orain urte bi beraren ondorengoak utzi egin behar izan zuen, eta berriro Zabalak hartu zuen ardura. Dioskunez, “urte honen amaieran presidentzia behin betiko utzi ahal izango dudala espero dut”.\nInicio > EM 302 > Elkarrizketa


"Gehiena Altsasun grabatzen ari gara" - Altsasu - Guaixe.eus\n"Gehiena Altsasun grabatzen ari gara"\nGuaixe 2020-10-21 10:05\nAltsasu telesaila grabatzen. BALEUKO\nBaleuko ekoiztetxeko lantaldeak lau aste egin ditu Altsasun. ETBren eta TV3 kateen enkarguz Altsasuko auziari buruzko lau ataleko telesaila grabatzen ari dira. Eider Gabilondo telesaileko ekoizpen zuzendaria da. Orain arteko lanarekin "pozik" daude.\nFikziozko lana 2016ko lastailaren 15ean hasi eta zigorra ekarri zuen epaiarekin bukatzen da. Egituran auzibidea pertsonen sentimendu eta erlazioak gurutzatzen dira. Gidoia Harkaitz Canok, Mikel Alvarezek, Andoni de Carlosek eta Asier Urbietak (zuzendaria) idatzi dute.\nAktore taldea 30 antzezlek baino gehiagok osatzen dute. Auzipetuen papera jokatuko dute Erik Probanzak, Nikola Zalduegik, Aia Krusek, Asier Oruesagastik, Julen Jimenezek, Xabier Elizaldek, Ander Azurmendik eta Jon Olivaresek. Itziar Atienzak, bestalde, gazteen abokatua izanen da pantailan. Jose Ramon Soroiz, Miren Gojenola eta Jose Ramon Argoitia aktoreak ere ikusiko ditugu telesailean. Guardia civilen pertsonaiak Cristian Merchanek eta Jorge Monjek jokatuko dituzte, eta haietako baten bikotekidearena eginen du Yasima Drisik.\nZer moduz joan da orain arte grabazioa?\nOso ongi doa. Orain arte grabatu dugunarekin oso pozik gaude eta itxura ederra dauka telesailak. Egia da euriarekin zailtasunak izan ditugula. Ez baita erraza bost asteko grabaketa zeruari begira antolatzea. Baina ohituta gaude. Badakigu hemen hori gertatu daitekeela. Mila aldaketa egin ditugu dena ateratzeko, baina aurrera goaz.\nZenbat egun daramazue Altsasun?\nHau laugarren astea da. Egun batzuetan Oiartzunen eta Iruñean egon gara. Hurrengo astean Bergaran grabatuko dugu hirugarren atala. Baina gehiena Altsasun grabatzen ari gara.\nLau atal dira, zenbat grabatu dituzue?\nMomentuz ez dugu atal oso bat bera bukatu. Guk ez dugu kronologikoki grabatzen. Sekuentziak nahasten dira. Zeren faktore asko kontuan hartu behar dira: lokalizazioak, aktoreak… Beraz, egun berean lau ataletako sekuentziak graba ditzakegu.\nAltsasuarren harrera nolakoa izan da?\nAltsasun, hasieratik, ate guztiak ireki dizkigute. Asko-asko lagundu digu herriak. Gogoratzen naiz, hasieran, gure asmoa zela Donostian eta inguruan grabatzea gehiena. Baina ikusita zer nolako erantzuna izan genuen herriaren aldetik, planteamendua aldatu eta kasik guztia Altsasun grabatzen ari gara. Talde osoa Altsasun bizitzen dago. Hau da, 50 pertsona daude hor bost astez. Talde teknikoa eta aktore asko aterpean daude.\nInauteriak grabatzen. EITB\nTelesailagatik PPk ETBri “zigortutako kriminalak txuritzea” leporatu dio.\nPolitikoki ez dut ezer esatekorik. Nire ardura telesailaren produkzioan dago. Eta esparru honetan ez dut informaziorik. Gure lana telesail hau ateratzea da. Eta, egia esan, inguruan gertatzen denari ezin diogu denborarik eman.\nHerrian non grabatu duzue?\nHerri osoan: aterpean, Lezea eta Haritza tabernetan, kale askotan, hainbat plazatan, Dantzalekun, hilerrian… Bai, Altsasu oso ondo ezagutzen ari gara. Gainera, Oiartzunen, Iruñean eta Segoviako kartzela zaharrean grabatu dugu ere.\nKartzelaren eszena. BALEUKO\nETBk noiz emanen du?\nAzken astea falta da. Paraleloan muntatzea egiten ari da. Grabaketa bukatu eta gero muntaia despeditu behar dugu, audio nahasketak, irudiaren kolorea egin, musika… Oraindik lan handia falta da. Lan asko dago atean eta jende asko. Korrika ibili behar gara zeren abenduaren 7an mustuko da ETB1n.\nPPk EITBri leporatu dio telesailarekin "zigortutako kriminalak txuritzea"\nGuaixe 2020 urr 19 Sakana\nAmelia Salanuevak, Nafarroako Partido Popularreko senatariak, egin du salaketa eta, aldi berean, ETB Nafarroan hartzeari uzteko eskaera berretsi du.\nAstelehenean hasiko da Altsasuko auziari buruzko telesailaren grabazioa\nAlfredo Alvaro Igoa 2020 ira 19 Altsasu\nAltsasuko auziari buruzko telesaila eginen du ETBk. Asier Urbieta San Martin zuzendariak jakinarazi digunez, bost aste egonen dira Altsasun grabatz...\nAltsasuko auziko telesaila grabatzen hasi dira\nGuaixe 2020 ira 28 Altsasu\nAltsasuko auziari buruzko telesaila grabatzen ari da Baleuko ekoiztetxea ETBrendako eta TV3endako. Abenduko astelehenetan ikusgai izanen da.


Milaka lagunek egin diote aurre beroari Bastidan . diariovasco.com\nMilaka lagunek egin diote aurre beroari Bastidan\nCristina Uriarte Hezkuntza Sailburua eta Koldo Tellitu Ikastolen Elkarteko lehendakaria zirkuituaren irekieran. / IREKIA\n«Jai eta aldarrikapen» giroa Araba Euskaraz ikastolen festan\n23 junio 201717:34\n«Jai hau aldarrikapen eguna da, ikastolaren, euskarazko irakaskuntzaren aldarrikapen eta erakusleiho», adierazi du Virginia Salazar Bastida ikastolako batzordekideak Arabako Errioxako herri horretan Araba Euskaraz 2017 abiatu den unean. Eta egun beroa, oso beroa, izan da, ibilbidera eta horretan barreiatutako hiru guneetara hurbildu diren lagunak tenperaturari eta eguzkiari aurre egitera behartu dituena. Hala ere, euskaltzaleek ez dute hutsik egin, eta eskua luzatu diote Araba Euskaraz bosgarren urtez antolatu duen ikastolari.\nArratsalde partean egindako balantzean azaldu dutenez, «Araba Euskarazek euskararen jai handi bat eraman du Arabar Errioxara, eta nota altuarekin gainditu du proba. Bero egin du Arabar Errioxan, eta jendeak itzala eta freskatzeko ura aukeratu du eguzkiari aurre egiteko. Ez da traba izan, dena den, bertaratutako milaka lagunek jai paregabeaz disfrutatzeko». Gogoratu dute, halaber, datorren urtean Argantzon ikastolak antolatuko duela jaia: «Gaur jaso du lekukoa, eta gogotik lan egingo dute aurtengo jaia errepikatu, eta, ahal dutela, hobetzeko. Hamabi urte ditu Argantzon ikastolak, Arabako txikienak. Haur Hezkuntza eman du orain arte, baina datorren ikasturtetik aurrera, Lehen Hezkuntza ere emango du Manzanos herrian. Horretarako, lehenbizi, Eusko Jaurlaritzaren baimena behar du, baina itxaropen handiak dituzte lortuko dutela. Era berean, proiektu berriari ekiteko finantzazioa ere beharko du, eta horretarako antolatuko du Arabako ikastolen datorren urteko jaia».\nEuskal Herritik kanpoko 280 ikasle\nBastidakoa ere ikastola txikia da, baina Virginia Salazarrek esan bezala, «txikia izan arren proiektu handiak ditugu, izan ere eredu pedagogiko garaikidea dugu helburu, gure sustraiak ahantzi gabe. Eta proiektu guzti horiek aurrera ateratzeko denon konpromisoa behar dugu. Gaur festa eguna da, elkarrekin indarrak hartzeko eguna da, gu handitzeko eguna, hartara gure helburuak lortzeko eguna», adierazi du.\nHelburu horien artean kokatu ditu Bastida ikastolako ordezkariak xede hauek: ikastola aurrera eramaten ari den berrikuntza pedagogikoa sendotzea; teknologia berrietarako azpiegitura sendotzea; eta ikastola hazteko egin diren obretarako banketxeekin dituzten kredituei aurre egitea. Eta horiek lortzeko, hain zuzen ere, herritarren laguntza bezala erakundeena ere behar dutela azaldu du. Erakundeetako ordezkariak bertan zirela aprobetxatuz, zuzenean eskatu die laguntza.\nAraba Euskaraz Kultur Elkarteko lehendakari Xabier Arrietak Arabar Errioxako egoera azaldu du: «Bianako ikasleak DBH Oionen egiten dute eta ondoren Lapueblan Batxilergoa, Bastidako ikasleak DBHko lehen etapa bukatu ondoren ere Lapueblan jarraitzen dituzte ikasketak, D ereduko Batxilergo bakarra, Errioxan, gurea da». Bertako ikastoletara Euskal Herritik kanpoko ehunka ikasle etortzen direla ere azaldu du Arrietak: «Mirandatik Logroñoraino, 280 ikasle inguru dira Euskaditik kanpo bizi eta Arabako Errioxako ikastoletan eskolatzen direnak». «Baina garraio zerbitzua beharrezkoa da, Mirandatik Logroñoraino, herririk herri dabilen garraio zerbitzua galga handia suposatzen digu», gaineratu du Arrietak. Horregatik, Administrazioaren laguntza eskatu du zama ekonomiko hori arintzeko.\nHezkuntza Legea ere aipatu du Arrietak. «Urteetan esperoan izan duguna«, azaldu du, eta «zezena adarretatik hartzeko garaia» iritsi dela azpimarratu du: «Hezkuntza legea, Kalitatea bultzatuko duena, berdintasuna bilatuko duena, behar dugun finantzazioa ziurtatuko diguna, eskubide eta bete beharrekin noski, izan eskola legea edo eskola ituna, gure hezkuntza sistema arautuko duena, izan hezkuntza publikoa edo itunpekoa, azken batean guztiok eskaintzen dugu zerbitzu publikoa».\nHezkuntza-sistemak euskararen hedapenerako izan duen funtsezko zeregina nabarmenduz hasi du Cristina Uriarte Hezkuntza sailburuak aurtengo Araba Euskaraz festaren irekiera ekitaldiako bere hitzaldia. «Euskara, orain dela urte batzuk pentsaezina gertatzen zitzaigun esparru eta lekuetara hedatu da. Eta hori, beste inon baino hobeto dakizue Arabako Errioxan», azaldu du Uriartek\nBaina hezkuntza-sistema nahiz ikastolak euskararekin uztartzen ditugun moduan, gero eta gehiago, eskola beste ezaugarri garrantzitsu batzuekin ere lotzen dugula nabarmendu nahi izan du sailburuak. «Gero eta gehiago, gure hezkuntza-sistema aniztasunaren sinonimo ere bada; eta bizikidetzarena; gure hezkuntza-sistemak inklusibitatea esan nahi du; gizarte-kohesioa; ekitatea; eta etorkizunerako ikasle guztiei aukera-berdintasuna eskaintzea»\nEtorkizuneko Hezkuntza Legea hizpide hartuta, berriz, eragile gutien arteko elkarlanerako eta adostasunak aurkitzeko deia egin du Hezkuntza sailburuak Bastidan. «Horixe da bidea: elkarlana. Eta horixe da gure erronka, guztion erronka. Hezkuntza-eragile guztien artean hitz egin, hausnartu eta adostu. Hezkuntzak zatitu egin beharrean, batu egin behar gaitu. Etorkizuneko hezkuntza-legea izan behar dugu jomugan, adostasunaren bidean barrena, oinarrizko akordioa lortu arte. Ez da erronka makala, eta horretan guztiok gara arduradun«. Jaurlaritzak adostasunaren alde egiten duen deiari erantzuten dioten guztiak ongi etorriak izango direla ziurtatu du Uriartek.\nDatorren urtean Argantzon ikastolak antolatuko du Araba Euskaraz, eta lekuko aldaketaren ekitaldia egin da ikastolan. Arabako ikastola txikiena da Argantzon, eta Trebiñuko egoera bereziaren barruan, haizea kontra eduki arren, lan handia egiten ari dira hamabi urteotan. Haur Hezkuntza eskaini du orain arte, baina heldu den ikasturtetik aurrera, Lehen Hezkuntza ere emango du. Horretarako alboko Manzanos herrian irekiko dituzte gela berriak. Dena den, oraindik ez dute Hezkuntza Sailetik baimena eskuratu, eta hori du orain lehentasuna


X, Y, Z belaunaldien ondoren - - Goiena.eus\nIdoia Peñakoba Etxebarria 2020-02-28 00:00\nSarri pentsatu izan dut baby-boom garaiko gurasoek gure alaba-semeekiko daukagun belaunaldi arrakala iraganean baino txikiagoa dela; nolabait, modernoagoak garela, pentsaera, izaera eta jokaera aurrerakoiagoak ditugula, eta abar, baina, tartean, hainbat mikrobelaunaldi sortu dira eta beraien zenbait ezaugarri zeharo aldatu dira!\nX belaunaldia etorri zen lehenengo: 1965-80 bitartean jaiotakoena, idealismoa alde batera utzita euren bizitza-filosofia lanean oinarritu dutenak, gailu elektroniko eta botoi analogikotik mundu elektronikorako jauzia egin dutenak, Internetetik eta sare sozialetik urruti.\nSegidan heldu zen, baina, Y belaunaldia –1980-95–, millennials-ena, natibo digitalena, mundu digitalean guztiz integratuta, garai analogikoan jaiotakoa bada ere. X belaunaldia ez bezala, anbizioduna, inkonformista, mundu lehiakorrago baten bizi dena; prestakuntza handiagoa eskatzen duen mundua. Halere, sarri, nagia, nartzisista eta mizke hazitakoaren etiketa jarri ohi zaio ni-ni-aren belaunaldi honi.\nZ belaunaldiak jarraitu zion aurrekoari –1995-2010–, beso azpian tabletarekin eta smartphonearekin munduratutakoena. Internet du bere DNAren parte, etxean, hezkuntzan eta gizarteratzeko moduan. Guztia bat-batean lortzea beharrezko duena, zeregin anitzekoa, baina arreta mantentzeko gaitasun murritzekoa; independentea, kontsumitzaile exijentea eta gaur egun oraindik existitzen ez diren lanpostuetan lanean arituko dena.\nX, Y, Z… Alfabetoko letrak agortuta, Alpha belaunaldia deitzea egokitu zaio 2010etik aurrera jaiotakoenari, T belaunaldia, belaunaldi taktil-a; gailu taktilen garaia, Internet sozial eta kolaboratiboarena; konexioa une oro eta nonahi behar duena; bere bizitzako atal guztiak gizarteratzeko ohitura duen belaunaldia, bai eta sarean, modu kolaboratiboan lan egitekoa. Eta hezitzaile eta hezkuntza sistema tradizionalentzat erronka handia bihurtzen ari dena… ezin baititugu XXI. mendeko haurrak XIX. mendeko ereduekin hezi, ezta? Baina hori hurrengo zutaberako utzi behar!


"Erreforma onartzen bada, udalek hurbileko erakunde izateari utziko diote" - Bizkaiko Hitza\n“Erreforma onartzen bada, udalek hurbileko erakunde izateari utziko diote”\nEspainiako Tokiko Administrazioen Legeak herritarrengan ondorio zuzenak izango dituen arren, Francisco Javier Muñoz Bilboko Auzo Elkarteen Federazioko presidenteak (Bilbo, 1943) uste du ez zaiola eman merezi duen oihartzuna. Bidea abiatu du daborduko erreformak, eta eskumenak foru aldundiaren edo Eusko Jaurlaritzaren eskuetara igarotzeak eragingo lituzkeen ondorioen berri eman du Muñozek. Aldaketen aurka protesta egiteko, hainbat elkarretaratze egiten ari dira.\nZenbateko indarra sumatu duzue elkarretaratzean?\nAurreikusia genuen ez zela handia izango. Iritzi publikoa oraindik ez da jabetu ondorio larriak sor daitezkeela lege honen aterpean. Berrehun lagun inguru elkartu ginen. Balio sinboliko handia duen zerbait gertatu zen, hala ere. Ez da erraza izaera aurrerakoia duten alderdiak elkartzea, eta, han, PSE-EE, Bildu, Aralar eta EBko ordezkariak elkartu genituen. LAB, CCOO eta UGT ere izan ziren, hainbat elkarterekin batera. Bilboko auzo elkarteetako kideez gain, Bizkaiko beste elkarteetakoak ere izan ziren, gainera. Pozik gaude emaitzarekin.\nZein udaletan eragingo du tokiko administrazioen erreformak?\nHerrietako populazioaren araberakoa izango da. Batzuetan, gainera, legeak udalak bat egitea inposa dezake, herritarrek nahi izan zein ez. Hala ere, udal guztietan eskumenen transferentzia egongo da. Horrek baliabide ekonomikoen transferentzia ere sortuko du udaletatik foru aldundietara, eta, zenbait kasutan, baita Eusko Jaurlaritzara ere.\nEspainiako Gobernuak nola kudeatu gura ditu administrazio publikoak?\nHasteko, eskumenen transferentzia egin nahi dute; hau da, orain arte zituzten batzuk kendu. Horrez gain, inposatu egiten da iraunkortasuna eta zorrik ez egoteko betebeharra. Hala ere, gure ustez, tarte batzuk onartu behar dira. Izan ere, erakunde guztiak zorpetu egiten dira. Kontu bat oso garrantzitsua da, gainera: zorraren zenbatekoari erreparatuta, udalena %4 besterik ez da, eta gainerako administrazio publikoen kasuan, %88 da.\nNola egingo duen? Bada, kontu hartzaile eta idazkariek zeregin eta erabaki ahalmen handiagoak izango dituzte. Hautatutako zinegotzien lanak ordezkatuko dituzte, hein batean.\nDena den, alor horretan foruen berezitasunak errespetatzeko akordioa erdietsi zuten Espainiako Diputatuen Kongresuan, ezta?\nPPk eta EAJk sinatutako zuzenketa hori kea besterik ez dela deritzogu, aitzakia bat besterik ez. PPk dio erreforma honen atzean administrazio lokalen arrazionalizazioa eta iraunkortasuna dagoela, eta guk ere itxura bera hartzen diogu akordioari. Ordena demokratikoan, botere politikoan eta erakundeetan atzeraldia dakarren guztia errepikatzen da hemen. Botere politikoa eskuz aldatzea ahalbidetuko du legeak, diruaren gaineko kontrola ere ekarriko duelako. Gaur egun, dagoeneko, oso handia da. Babesa udal batzuei edo besteei emateko aukeraketa hori areagotu egingo da. Gainera, udaletan hain gaizki banatuta dauden eskumen autonomikoek kalte handiak izango dituzte, foru aldundien mesedetan.\nUdal lege propiorik ez duen autonomia erkidego bakarra da gurea. Lege horrek traba handiak izango ditu. Tokiko administrazioan aditua den abokatu batek, gainera, hainbat azalpen eman dizkigu gai honen inguruan, eta ondorioak azaldu.\nBeraz, erreforma aurrera badoa, zein ondorio antzemango dituzte herritarrek zuzenean?\nOinarrien lege bat da; norabide politiko bat markatzen du. Beraz, hemendik aurrera, lege jakin batzuetan aldaketak eragingo dituen ibilbide bat hasiko da: Lurzoruaren Legea, Etxebizitza Legea, Ingurumen Legea, Gizarte Arretarako Legea… Lege horiek udalen eskumenak ziren. Foru aldundiak erabakiko du aurrerantzean hala jarraituko duten edo eskumena aldatuko den.\nEsaterako, hirigintzari dagokionez, kaleak nork garbitzen dituen edo nork asfaltatzen dituen, edo etxetik kaleratzen dituztenei nork lagunduko dien… Lan horiek guztiak udalek hartzen dituzte beren gain. Legea aurrera badoa, foru aldundiaren edo Jaurlaritzaren esku geratuko dira.\nUdalak hurbileko erakunde izateari utziko dio. Izan ere, askoz errazagoa da udalaren zerbitzu batera jotzea, foru aldundira baino. Eta herritarren parte hartzea ere hobeto gauzatzen da udalean.\nAskok esan digute udalak ez direla oso eredugarriak izan eta norbaitek geldiarazi egin behar dituela. Argi dago udalak edo klase politikoa, oro har, ez direla eredugarriak izan. Hala ere, udalak desagerraraziko ditugu horregatik? Gogoeta egin behar da. Guretzat errazagoa da udalak demokratizatzea. Europako estatuen baliabide ekonomikoen %25 udaletara iristen da. Hemen, estatuan, %12 da kopuru hori —EAEn, pixka bat handiagoa—. Uste dugu Espainiak atzerapen prozesua abiatuko duela lege horrekin; herritarrek urrutiago izango dute zerbitzua emango dien erakundea.\nZerbitzuok esku pribatuetan geratuko direla salatu duzue, gainera.\nLegeak horretarako bidea zabaltzen du, bai. Hain zuzen, enpresa pribatu batek eskaintza merkeagoa egiten badio foru aldundiari udalek orain arte ematen zuten zerbitzua edo antzekoa egiteko, erakunde horrek zerbitzu hori inposa diezaioke udalari. Madrilen izan dira horren adibideak. Argi eta garbi ikusi dugu hori hiriburuko garbiketa enpresako langileen gatazkan.\nZer egin daiteke legea geldiarazteko? Bada aukerarik?\nInposatutako lege bat da. Geldiarazten ez bada, PPk, gehiengo osoarekin, aldatu egingo du legea. Guk Bilbon eta Bizkaian zer gertatzen ari den jabetzea lortu nahi dugu. Erantzun bateratua eman behar zaio auziari.\n2014, otsailak 21 Bizkaia 182\nOinarrien lege bat da; norabide politiko bat markatzen du. Beraz, hemendik aurrera, lege jakin batzuetan aldaketak eragingo dituen ibilbide bat hasiko da: Lurzoruaren Legea, Etxebizitza Legea, Ingurumen Legea, Gizarte Arretarako Legea... Lege horiek udalen eskumenak ziren. Foru aldundiak erabakiko du aurrerantzean hala jarraituko duten edo eskumena aldatuko den.\nEsaterako, hirigintzari dagokionez, kaleak nork garbitzen dituen edo nork asfaltatzen dituen, edo etxetik kaleratzen dituztenei nork lagunduko dien... Lan horiek guztiak udalek hartzen dituzte beren gain. Legea aurrera badoa, foru aldundiaren edo Jaurlaritzaren esku geratuko dira.


Hiru getxoztar omenduko ditu Euskal Tenisaren Galak - Getxo - 2018-12-15 - Hiruka.eus\nHiru getxoztar omenduko ditu Euskal Tenisaren Galak\nHiruka.eus 2018-12-13 14:27\nEuskal Tenis Federazioaren zuzendaritza-taldea iaz, Euskal Tenisaren Galaren aurretik. © ETF\nDatorren zapatuan, abenduak 15, euskal tenislaririk onenak batuko dira Algortako Fadura kiroldegiko areto nagusian, 18:00etan, Euskal Tenis Federazioak (ETF) antolatutako galan parte hartzeko. Ekitaldian, gorazarre egingo diete Álvaro González, Igor Del Busto eta Jorge Camiña getxoztarrei, besteak beste.\nDenera, tenisean ibilbide oparoa egin duten zazpi kirolariri, klubi eta kirolzaleri egingo diete omenaldia. Honakoak dira goraipatuko dituztenak:\nÁlvaro González Getxoko Kirol zinegotzia eta errugbilari ohia, "Getxoko tenisari, eta oro har Euskadikoari, emandako laguntza etengabea eta erabakigarriagatik".\nIgor Del Busto, Euskal Tenis Federazioko presidentea eta Jolasetako tenis-klubaren zuzendaritzako kide ohia, "euskal tenisaren alde egin duen lan bikainagatik, tenisa defendatzen eta klubak, teknikoak, epaileak eta jokalariak baldintza barik babesten".\nJorge Camiña, munduko tenis-txapelduna, 70 urtez gorakoen mailan, "2018an, lortutako emaitza ezin hobeengatik".\nElias Sagarminaga, munduko tenis-txapelduna, 80 urtez gorakoen mailan, "2018an, lortutako emaitza ezin hobeengatik".\nAnne Mintegi, Espainiako tenis-txapelduna, kadete-mailan, "2018an, lortutako emaitza ezin hobeengatik".\nCarlos Ruiz de Ocenda, tenis-epailea, "Estatuko zein nazioarteko epailetzan izan duen aparteko karreragatik, aulkiko epaileren eta marrazainaren arduretan, eta beti agertu duen aldarte eraikitzaileagatik eta Arabako eta Euskadiko tenisa babesteagatik".\nDonostiako errege-tenisaren kluba, "Euskadiko tenis-klubik zaharrena, euskal tenisari egindako ekarpen garrantzitsuagatik eta 114 urtean egin duen aparteko ibilbideagatik, lehiaketa- eta formakuntza-jardueran eta denentzako tenisaren aldeko apustua eginez.\nHalere, horiek ez dira Galan banatuko diren sari bakarrak; euren oroigarriak jasoko dituzte Euskadiko Txapelketako, Hego Euskal Herriko, Errioxako eta Kantabriako VNRC Txapelketako eta Iparreko Zirkuituko irabazleek.\nGainera, Galaren aurretik hainbat jarduera izango da Faduran. Goizeko 10:00etan, tenis-epaileek euren buruak birziklatzeko zortzigarren mintegia izango dute; hala, "Juez de silla, otra forma de ver el tenis" berbaldia eskainiko du Jaume Campistol Nazioarteko Tenis Federazioaren urre-mailako aulkiko epaileak.\nGoizeko 11:30ean, berriz, entrenatzaileen mintegia hasiko da, Gonzalo López Faberok azalduko duen "Desarrollo de la táctica desde la iniciación a la competición" ponentziagaz; Lópezek munduko 100 tenislari onenetako batzuk entrenatu ditu: Julian Alonso, Temur Gabashvili, Ecgeny Donskoy eta Jesse Levine. Ondoren, 12:45ean, Pancho Campo tenis-jokalari profesional ohiak berba egingo du, "Gestión del estrés y entrenamiento mental" gaiaren gainean; Campok Andre Agassi, Stefan Edberg, Barack Obama, Al Gore eta Sting-agaz lan egin du, besteak beste. Entrenatzaileen mintegia 14:00etan amaituko da, Igor Del Busto ETFko presidentearen parte hartzeagaz.\nEpaileen eta entrenatzaileen mintegietan egon ahal izateko aurretik izena eman beharra dago, honako posta elektronikora mezua bidaliz: fvascatenis@fvascatenis.net. Ordaindu ere egin beharra dago, baina momentuan egin ahal izango da hori. Diru-kopuruak 10 eta 30 euro bitartekoak dira, gura den berbaldi-kopuruaren eta norberaren lizentziaren arabera.\nEra berean, 16:00etan, Euskal Tenis Federazioaren Zuzendaritza bilduko da.


Arrakaletatik ateratako irribarreak - Bizkaiko Hitza\nArrakaletatik ateratako irribarreak\nKulturak horma pitzatuetatik arnasten ikasi behar izan du askotan, eta lur arrakalatuetan eraikitzeko ere moldatu behar izan du sarri. Hala egin dute Arrigorriagan, clown eta pailazoen nazioarteko jaialdian. Orain arte maiatzean egin izan dute, baina, koronabirusaren pandemia dela eta, aurten 25. urteurreneko jaialdia irailera atzeratzea erabaki zuten. Azkenik, oztopoak pitzatuz, asteburu honetan egingo dute.\n2020, irailak 18 Albisteak, Bizkaia, Gizartea, Kultura 62\nKulturak horma pitzatuetatik arnasten ikasi behar izan du askotan, eta lur arrakalatuetan eraikitzeko ere moldatu behar izan du sarri. Hala egin dute Arrigorriagan, clown eta pailazoen nazioarteko jaialdian. Orain arte maiatzean egin izan dute, baina, koronabirusaren pandemia dela eta, aurten 25. urteurreneko jaialdia irailera atzeratzea erabaki zuten. Azkenik, oztopoak pitzatuz, asteburu honetan egingo dute. Gaur hasiko dute jaialdia, 18:00etan, Maromas Argentinako taldearen ikuskizunarekin. Jaialdia igandean bukatuko da, 20:00etan, Aureo Murtziako (Espainia) taldearekin.\nJaialdiaren helburuak betetzeko apustua egin dute Arrigorriagan: “Herriko kaleetan artea sustatu nahi dugu, bertoko zein kanpoko balio artistikoak oholtzan jarriz”, azaldu du Amagoia Garaizabal Arrigorriagako kultur teknikariak. Helburu hori betetzeko, ordea, egoera sozialaren arrakala handietara moldatu behar izan dute: “Orain arte, Arrigorriagako kaleak izan dira kultur jaialdi honen espazio naturala; euria egiten zuenetan baino ez ginen kiroldegira joaten”, kontatu du. Aurten, ordea, ikusle muga, higienea eta bestelako segurtasun neurriak bermatu ahal izateko, salbuespenetarako erabiltzen zuten kiroldegian antolatuko dituzte ikuskizunak. “Lekua, ikusle kopurua murriztea, aurretiazko erreserbak ezartzea, eserlekuen kokapena… gauza asko birmoldatu behar izan ditugu. Bagenekien ez zela erraza izango, baina egoera honen gainetik kultura bermatzea da gure lana”, aitortu du Garaizabalek. Herriko eskaintza kulturala bermatzeko premiazko gauza bat argi izan behar dela azpimarratu du: “Ikuskizunez gozatzeko, segurtasun arauak bete behar dira”. Neurriak betetzea ahalbideratzeko, lau saio egingo dituzte egun bakoitzean: bi goizean, eta beste biak arratsaldean. “Seguru asko ez da beste urteetan bezain freskoa izango, baina clown jaialdia kulturaz elkarrekin gozatzeko aukera paregabea da”, argitu du.\n25. jaialdiaren bereizgarri gisa, haienera joango den publikoa hurbilagoa izango duela uste dute antolatzaileek: “Ikuskizunetan hartu behar izan ditugun neurrien ondorioz, giroa ohi baino familiarragoa izango da; horregatik, mamia aukeratuta eta egokituta dago”.\nOrain arteko jaialdiak “kaleetako topagune” gisara deskribatu ditu Garaizabalek, baina, aurtengo arrakala berrien aurrean, “hurbiltasun” fisikoaren faltan, esaterako, ikuskizunen edukian sakondu dute: “Saioen aurkezpena goitik behera aldatu behar izan dugunez, kalitateko ikuskizunak taularatzera bideratu ditugu ahalegin guztiak”. Nazioarteko jaialdia da, baina COVID-19ak eragindako egoera berriak artisten mugikortasuna eta bidaiak oztopatu ditu. Ondorioz, aurten ohi baino parte hartzaile gutxiago egongo dira. Euskal Herriko konpainiek “lehentasuna” dutela kontatu du Garaizabalek: datozen 11 konpainietatik, lau euskal herritarrak dira; bi, argentinarrak; beste bi, Herrialde Katalanetakoak; eta hiru, espainiarrak.\nGaraizabalek dio lehen begiratuan giroa “hotza” dela pentsa daitekeen arren, jaialdia hasi bezain pronto “beroa” sumatuko dela. “Artisten lehen keinuak jaso eta ondoan daudenen irriak entzuten hastean, giroa asko berotuko da. Berotasun horrek ikusleak erlaxatzea erraztuko du, eta, horri esker, artistekin batera ikuskizunean murgildu ahalko gara”.\nJaialdiaren izenean eta kartelean pailazoak ageri arren, ez dira jaialdiko artista mota bakarra; Garaizabalen ustetan, “diziplina anitzeko artista” asko bilduko dira: “Akrobatak, umoristak, ekilibristak, antipodistak, musikariak eta beste hainbeste proposamen eszeniko berritzaile”.\nJaialdiko egunetako bakoitza ikuskizun ezberdinez osatu dute. “Artista itzelak dira; emakume zein gizon, Euskal Herrikoak zein kanpokoak. Horietako batzuek istorioak kontatuko dizkigute; beste batzuek poesia egingo dute gorputzaren bitartez”, zehaztu du Garaizabalek. Ikuskizun ezberdinak badira ere, berdintzen dituen ezaugarri bat nabarmendu du: “Datozen artista denak teknikoki oso onak dira, eta, astebururako, ordu luzeak pasatu dituzte entseguetan eta lanean”.\nEgitaraua Arrigorriagako clown eta pailazoen nazioarteko jaialdiko ikuskizunetarako, beharrezkoa izango da aldez aurretik izena ematea. Segurtasun neurriak bermatzea derrigorra izango da.\n18:00. Kronopia antzerki taldearen Maromas ikuskizuna, Barruko frontoian; zirkuko akrobazietan oinarritutako pertsona bakarreko ikuskizuna da. 50 minutu iraungo du.\n19:30. Prodigia konpainiaren Gala Mágica ilusionismo ikuskizuna, kanpoko pista estalian. 60 minutu iraungo du.\n12:00. Eden konpainia euskaldunaren Arriera ikuskizun mutua; musikarekin, objektuekin eta maskarekin, Karrikan proiektuak zuzenduta. 45 minutu iraungo du.\n13:00. Zapatos nuevos filmaren proiekzioa. Mende aldaketan izan diren pailazoen inguruko dokumentala. 90 minutu iraungo du.\n13:30. Euskal Herriko Gabe konpainiaren Oihulari klown ikuskizuna. Etxerik gabeko bi pailazok pobrezia salatuko dute umorearen bitartez. 60 minutu iraungo du.\n19:00. Entre Sueños Cabaret konpainiaren Cia. Bambolea ikuskizuna. Madrilgo bost artistaren eskutik, akrobaziak, malabarrak eta zirkuetako beste hainbat ikuskizun. 50 minutu iraungo du.\n20:30. De todas las bellas, las mas bellotas ikuskizuna Herrialde Katalanetatik iritsiko da. Hiru emakumeren bitartez, bizitzaren eta heriotzaren gaiak landuko dituzte, musikaz eta umorez. 60 minutu.\n12:00. Kanaria uharteetako The Pestoff konpainia, Clownbaret izeneko ikuskizunarekin. Bi pailazoren antzerkia; pailazoen atzean nor dauden erakutsiko dute. Hego Euskal Herrian lehen estreinaldia izango da. 60 minutu iraungo du.\n13:00. Foot Ball Show ikuskizuna, Argentinako Mencho Sosa artistaren eskutik. Futbol jokalari ohi batek malabarrak egingo ditu baloiekin. Ikusleekin harremana izango du artistak. 50 minutu iraungo du.\n18:30. Yes, We Art ikuskizuna, euskara hutsean, Gag Street Boys bikotearen eskutik. Ikuskizuna eskaintzeko, beldurra gainditu eta ikusleen laguntza beharko dute bi kideek. 55 minutu iraungo du.\n+ Zorrotzako irrien asteburua


Galdakaoko Andra Mari taldeak 60. urteurrena ospatuko du azaroan — dantzan.eus\nHemen zaude: Hasiera › Albisteak › Galdakaoko Andra Mari taldeak 60. urteurrena ospatuko du azaroan\nDantza eta musika oinarritzat hartuko dituzten zenbait ekintza antolatu ditu azarorako Galdakaoko Andra Mari Eusko Dantzari Taldeak 60. urteurrena ospatzeko.\nDantzak azaroaren 21 eta 22an hartuko du protagonismoa Galdakaon. Urteurreneko ospakizunak azaroan egin eta hainbat ekitaldi eta jaialdi ospatuko dituzte taldeko kideek gonbidatu bereziekin batera. Azaroaren 21ean dantzan ospatuko dute urteurrena Krutzeko frontoian Atzoko, gaurko eta biharko Andra Mari jaialdian. Hurrengo egunean, aldiz, meza eta bazkaria egingo dute taldeko lagunek.\nMusikari dagokionez Benito Lertxundik abiatuko ditu ospakizunak azaroaren 7an Galdakaoko kiroldegian eskainiko duen kontzertuarekin. Hurrengo asteburuan, azaroaren 14an, Jean Mixel Bedaxagar, Erramun Martikorena, Mikel Markez eta Aire ahizpak, Iparraldeko kantariak hurbilduko dira Andra Mari taldearen urteurren jaira. Hauek gaueko 22:00etan izango dira Torrezabal Kultur Etxean. Musikari hauetako asko lehen ere Andra Mari Eusko Dantzari Taldearekin lanean aritutakoak dira.\nAurretik ere, urriaren 30ean eta 31n, Galdakaoko Udalarekin elkarlanean, Musika Bizian Jaialdia antolatu du Andra Marik. Bertan Riobo, Kepa Junkera + Zazpi sorginak, Stetrice, Brian Finnegan eta Gozategi arituko dira.\nAndra Mari Dantza Taldea, 60. urteurrena\n21:00etan: Benito Lertxundiren kontzertua Urretako kiroldegian.\nAzaroak 14, larunbata:\n22:00etan: Iparraldeko kantarien emanaldia Torrezabal Kultur Etxean.\n20:00etan: Atzoko, gaurko, eta biharko Andra Mari jaialdia Krutzeko frontoian.\nAzaroak 22, igandea:\n13:00etan: Andra Mari Taldeko hildakoen omenezko elizkizuna eta lagunarteko bazkaria.\nInformazioa: Andra Mari, 60 urte / Andra Mari Eusko Dantzari Taldea


Irubidedbh4: Astrologoen iragarpenetan sinestu al duzu?\nAstrologoen iragarpenetan sinestu al duzu?\nNostradamus astrologoa (1503-1566) bere iragarpenengatik da ezaguna mundu guztian.\nHaren testuen interpretatzaileek, aldekoek, esan dute hau guztia iragarri zuela: bere heriotza, baita Frantziako Henrike II.a erregearena eta Lady Di-rena ere; Napoleon eta Hitlerren porrota; Kennedytarren heriotza; Nagasaki eta Hiroshimako bonba atomikoak; Espainiako gerra zibila. Horiez gain: hizkuntza bakarrean elkar ulertuko dugula, gizakia 200 urte biziko dela, banketxeen suntsiketa, arabiarrek edo musulmanek Europa inbadituko dutela, beroketa klimatikoa, 2016an Vesubio sumendiaren lurrikara… Horrela, 3.797 urtera arteko profeziak.\nNor zen Nostradamus?\nMichel de Nostredam, Nostradamus, Frantzian jaio zen, aberats, 1503an. Matematika ikasi zuen, filosofia, hainbat hizkuntza, astronomia, astrologia… Avignon eta Montpellierreko unibertsitateetan ikasi zuen. Jendetza sendatu zuen izurritik, eta horregatik behin betiko pentsioa lortu zuen, baina ez zuen lortu lehen emaztea eta bi semeak gaitz horretatik salbatzea. Frantzia osoan ibili zen gaixoak sendatzen, eta Italian anatomia ikasi zuen: garbitasuna zen bere obsesioetako bat. Frantziako Salon herrian kontsulta bat zabaldu zuen. Sendabelarrak ikertu zituen 8 urtez, baita botikak sortu ere. Asko irakurtzen zuen, esoterismoa barne.\nBere lehen iragarpena Italian egin omen zuen. Kalean zihoala, fraide baten aurrean belaunikatu eta aita santua izango zela esan zion. Fraide hura, gerora, Sixto V.a izan zen.\nNekazarientzat eguraldi-iragarpenak idazten hasi zen. Kosmetika-liburu bat best seller bihurtu zuen, baina munduan ospea eman diotenak Centuries izeneko 10 liburuak izan dira: ia mila iragarpen dira, 1555ean hasita.\nProfezien irakurleetako bat Katalina Medici erregina izan zen. Erreginak uste zuen senarraren heriotza iragarri zuela Nostradamusek. Izan ere, iragarleak eskutitz bat idatzi zion erregeari, begia zulatuta hilko zutela iragarriz. Profezia bete egin zen, eta Nostradamus ospea lortzen hasi zen Europa osoan. Hori ikusita, erregina alargunak bere zazpi seme-alaben etorkizuna asmatzeko eskatu zion Nostradamusi, eta honek “zazpi adarretatik lau hilko dira” idatzi zuen 1557an. Erreginaren hiru seme-alaba bakarrik zeuden bizirik 1576an, besteak gazte hilda. Hori ontzat emateko, adarrak umeak direla onartu behar da.\nNostradamusen profeziek anagrama eta hitz-joko asko dituzte\nInkisizioaren eta politikaren beldur, nahiko testu ilun eta ez-kronologikoak dira, zenbait hizkuntza uztartuta eginak, itzultzen zailak. Beraz, iragarpenak testu horien interpretazioak dira. Zerbait ezohikoa gertatzen bada munduan, ulergarria ez dena, bere testuak berrinterpretatu egiten ditu jendeak aldiro, eta testu berak balio du Hitler eta Carlos V.az hitz egiteko, baina badira datu zehatzak, herri-izenak, pertsona-izenak… Eta aditu batzuek uste dute 200 bat profezia bete direla; beraz, ez dela Nostradamus esoterista ahobero bat.\nAurreikuspenak egiteko izarren lerrokatzeari begiratzen zien\nHonela egiten zuen lan. Adibidez, Julio Zesar hil zutenean astroak nola zeuden lerrokatuta aztertu zuen, eta, lerrokatzeak ziklikoak direnez, lerrokatze hori berriz gertatzen denean agian zerbait larria gertatuko zela ondorioztatu zuen. Dirudienez, Julio Zesar eta John Kennedyren hilketetan astroak berdintsu zeuden lerrokatuta. Beraz, ikertu eta asmazioak botatzen zituen, biak batera:\n• Italiatik gertu enperadore bat jaioko zela idatzi zuen, eta enperadore horren tiraniak 14 urte iraungo zuela. Napoleon ote zen? 1799an hasi zen Napoleon gerran eta 14 urte geroago Elba uhartera bidali zuten, deserrira.\n• Norbait ilargiaren izkinan jarria izango zela ere idatzi zuen (Armstrong ote?).\n• Germania handiaren kapitain batek bere hitzekin herria liluratuko zuela; Hister deitzen dio (Hitler ote zen?). Ekialdeko harresia eroriko zela (Berlingoa agian?).\n• Eliza katolikoa emakume batekin haserretuko zela, emakume hori gurutzean azalduko zela, eta gurutzea sutan azalduko zela (Madona abeslaria al da?).\n500 urtera bere iragarpenek ospe handia\nNostradamus 1566an hil zen, oso aberats. Bere idazkariari hil-bezperan esan omen zion hurrengo egunean ez zuela eguzkirik ikusiko, eta, haren iragarpenak egia edo gezurra izan, Nostradamusen profeziei buruzko 400 liburutik gora idatzi dira munduan. New Yorkeko Dorre Bikiena gertatu eta gero, Nostradamusen biografiari buruzko liburua izan zen salduena Amazon-en atarian. Horretan behintzat asmatu zuen Nostradamusek, idatzia utzi baitzuen bera jaio eta 500 urtera bere iragarpenek ospe handia izango zutela. Halaxe ari da gertatzen.\nBere iragarpenengatik da ezaguna. Ezaguna da aurretik esan zuelako etorkizunean zer gertatuko zen.\nMunduan ospea eman. Munduan sona, fama eman.\nZerbait ezohikoa. Ohikoa edo normala ez den zerbait.\nAldiro. Gertatzen den bakoitzean.\nEsoterista ahobero bat. Txorakeriak esaten dituen esoterista bat.\nAstroak nola zeuden lerrokatuta. Astroen posizioa.\nAmaigabea da zerrenda. Bukaerarik gabeko zerrenda.\nPublicado por juantxo urdiroz perez en 3:36\nmaialen herrero 9 de febrero de 2016, 7:52\nNik ez dut iragarpenetan sinesten. Zeren nik uste dut asmatutako zerbait dela, dirua irabazteko. Nostradamus ezagutzen dut. Mediku bat eta astrologo frantziarra zen. Gainera, profetak onetako bat. Berdina profeziak batuk bete ziren, baina nik ez dut profezietan. Bai batzuk bete dira. Adibidez Dorre Baikien jaitsera edo Estados Unidos independentzia baina besterik ez zen bete. Eta batzuk ez batetzea nahi dut, oso txarrak direlako.\njuantxo urdiroz perez 15 de febrero de 2016, 0:34\nNik ez dut iragarpenetan sinesten. Zeren nik uste dut asmatutako zerbait dela, dirua irabazteko. Nostradamus ezagutzen dut. Mediku (bat) eta astrologo frantziarra zen. Gainera, profetaRIk onetako bat. BerAK EGIN ZITUEN profeziA batZuk bete ziren, baina nik ez dut profezietan SINESTEN. Bai batzuk bete dira. Adibidez Dorre BIkien jaitsera edo Estados Unidos independentziaRENA, baina besterik ez zen bete. Eta batzuk ez bEtetzea nahi dut, oso txarrak direlako.\nOihane Corredor 13 de febrero de 2016, 3:31\nNik ez dut Nostradamusen iragarpenetan sinesten. Nire ustez asmatuta dago eta. Nostradamusen profeziek errealak izango balira, kointzidentzia izango litzateke. Nahiz eta geroaldia jakin interesgarria izan, irreala da. Inork geroaldia ahal daki. Nostradamusi esker jendea profezien sinesten du. Edozein geroaldia iragartzea ahal du. Nik nire geroaldia jakitea nahi dut, baina ezina da. Geroaldia jakitea abantaia bakarra dauka, gauza hobea egingo ahal duzu. Espero dut geroaldi ona izatea.\njuantxo urdiroz perez 15 de febrero de 2016, 0:37\nNik ez dut Nostradamusen iragarpenetan sinesten.(,) Nire ustez asmatuta dago eta. Nostradamusen profeziek/AK errealak izango balira, kointzidentzia izango litzateke. Nahiz eta geroaldia jakiTEA interesgarria izan, irreala da. Inork EZIN DU geroaldia daki/ INORK EZ DU GEROALDIA JAKITEN AHAL. Nostradamusi esker jendeaK profezieTAn sinesten du. Edozein geroalDI iragartzeN ahal du. Nik nire geroaldia jakitea nahi dut, baina ezinEZKOa da. Geroaldia jakiteaK abantaia bakarra dauka, gauzaK hobeKI egiTEN ahal dITuzu. Espero dut geroaldi ona izatea.\nSilvia nogales larraz 13 de febrero de 2016, 4:52\nNik uste dut astrologia jendeara engainatzeako modu bat dela eta Nostradamus azkarra pertsona zenela.Nire ustez,hura gauzak igartzen zituen zeren kasualitatea izaten zuen edo zeren uste izatea ahaltzen zuen.Uste dut astrologia gezurra bat da etsiak hartuta eta behartsuara jendeara engainatzeako.Adibidez, nik uste dut hirugarren mundu-gerra bat posible dela edo ere handia pandemia bat.\nEgia da pertsonak geroaldia jakitzea nahitzen dugu baina, jakingo badugu, dena aldatuko litzateke.\njuantxo urdiroz perez 15 de febrero de 2016, 0:40\nNik uste dut astrologia jendEA engainatzeako modu bat dela eta Nostradamus PERTSONA azkarra zela.Nire ustez,hARK gauzak igartzen zituen, zeren kasualitatea izaten zEn, edo zeren uste izatea ahaltzen zuen¿?.Uste dut astrologia gezurRA dELa, etsiak ¿?hartuta eta behartsuara jendeara engainatzeako.Adibidez, nik uste dut hirugarren mundu-gerra bat posible dela edo pandemia HANDIA ERE BAI.\njuantxo urdiroz perez 15 de febrero de 2016, 0:41\nibon iribarren arteta 16 de febrero de 2016, 7:13\nNik ez dut Nostradamusen iragarpenetan sinesten. Nik uste dut pertsona honek zorte daukala. Nire amak esan dit iruzurtiak direla. Hark pertsonari engainatu zituen eta diru asko irabazi zuen. Geroaldi jakitea dibertigarria izan arren, gezurra bat da. Astrologo geroaldi jakingo balu, mundu-guerra edo gaizotasunak saihestako lituzke. Egun batean pertsona bat geroaldi jakingo du eta oso importantea izango dela zeren abantaia asko du. Adibidez, epidemia bat estalgabetu balu, pertsonako biziak salbatu lituzke.\njuantxo urdiroz perez 16 de febrero de 2016, 23:14\nNik ez dut Nostradamusen iragarpenetan sinesten. Nik uste dut pertsona honek zorte HANDIA daukala. Nire amak esan dit iruzurtiak direla. Hark pertsonari/PERTSONAK engainatu zituen eta diru asko irabazi zuen. Geroaldi/GEROA/ETORKIZUNA jakitea dibertigarria izan arren, gezurra (bat) da. AstrologoEK geroaldi/GEROA jakingo baluTE, mundu-guerra edo gaiXotasunak saihestUko lituzkeTE. Egun batean pertsona batEK geroaldi/GEROA jakingo du/BALU, eta oso iNportantea izango dela/LITZATEKE zeren abantaia asko dITu. Adibidez, epidemia/IZURRITE bat estalgabetu/IRAGARRIKO balu, pertsona ASKOREN biziTZak salbatu lituzke.\nraul soria 16 de febrero de 2016, 11:24\nNik ez dut Nostradamusen iragarpenetan sinesten. Ez dut uste pertsona batek etorkizuna ikustea. Kasualitatea izango zen Nostradamusen iragarpenean jartzen duena pasatzea. Pertsona batek etorkizuna ikusiko balu gauza asko ekidituko ziren eta gauza asko aldatu ahalko ziren.\njuantxo urdiroz perez 16 de febrero de 2016, 23:16\nNik ez dut Nostradamusen iragarpenetan sinesten. Ez dut uste pertsona batek etorkizuna ikusteN AHAL DUENIK. Kasualitatea izango zen Nostradamusen iragarpenean jartzen duena pasatzea. Pertsona batek etorkizuna ikusiko balu gauza asko ekidituko LIRATEKE eta gauza asko aldatu ahalko ziren/LIRATEKE.\nDaniel Antón 16 de febrero de 2016, 11:58\nMichel de Nostradamus Franzian jio zen 1503 eta 1566. Matemaitikaria eta astrologiaria zen. Nostradamus profezia asko sortu zuen.\nNik esagutzen dut dorre bikiak arasoa, Hitleren igokoa eta esan dit gauza beldugarria irugarren guerrate mundiala da. Nostradamus esan dit irugarren guerrate mindiala 2016 asiko joaten da.\njuantxo urdiroz perez 16 de febrero de 2016, 23:18\nMichel de Nostradamus Franzian jAio zen 1503 eta 1566. URTEAN. Matemaitikaria eta astrologiaria zen. NostradamusEK profezia asko sortu zITuen.\nNik eZagutzen dut dorre bikiEN araZoa, Hitler eta esan dit/DUEN gauzaRIK beldugarriENA Hirugarren guerrate mundialaRENA da. NostradamusEK esan dit/ZUEN Hirugarren guerrate mindiala 2016.URTEAN Hasiko ZELA.\njuantxo urdiroz perez 16 de febrero de 2016, 23:22\nIRITZI-ARTIKULUA EGIN BEHAR DUZU.\nIrene Zamora 16 de febrero de 2016, 12:27\nNik ez dut iragarpenetan sinesten zeren nik uste dut dena gezurra dela. Notradamusen profeziak errealak izango balira, oso harrituta geratuko nintzateke. Nahiz eta profeziak arraroak izan jende asko zinesten dute.\nBaino testu hau irakurri eta gero konturatu naiz profezia batzuk egiak direla. Adibidez New Yorkeko Dorre Bikiena. Notradamusi geroaldia jakitea asko gustatzen zaio. Baina nik uste dut ez jakitea, jakitea baino onena dela zeren oso unkigarria da. Nik ez dakit zer egingo dudan etorkisunean baina pozik bizitzeko asmoa dut. Zihur nago Nostradamusek gauza on asko dauzka niretzat.\njuantxo urdiroz perez 16 de febrero de 2016, 23:21\nNik ez dut iragarpenetan sinesten zeren nik uste dut dena gezurra dela. Notradamusen profeziak errealak izango balira, oso harrituta geratuko nintzateke. Nahiz eta profeziak arraroak izan, jende askoK SInesten dute.\nBaino testu hau irakurri eta gero konturatu naiz profezia batzuk egiak direla. Adibidez New Yorkeko Dorre Bikiena. Notradamusi geroaldia jakitea asko gustatzen zaio. Baina nik uste dut ez jakitea(,) jakitea baino onena/HOBEA dela, zeren oso unkigarria da. Nik ez dakit zer egingo dudan etorkiZunean baina pozik bizitzeko asmoa dut. ZiUr nago Nostradamusek gauza on asko dauzkaLA niretzat.\ngorka eguillor 16 de febrero de 2016, 14:23\nNik ez dut Nostradamusen iragarpenetan sinesten. Nik uste dut Nostradamus erotu egon nintzen. Nostradamus oso burutsua nintzen , matematikoa nintzen baina nire ustez Nostradamus zorte asko dauka.\nNostradamusek predikzioak kasualitateak dira. Jende asko uste dute Nostradamus eskubidea dago baina nik hau ez dut uste.\njuantxo urdiroz perez 16 de febrero de 2016, 23:24\nNik ez dut Nostradamusen iragarpenetan sinesten. Nik uste dut Nostradamus erotuTA egon nintzen/ZEGOELA. Nostradamus oso burutsua nintzen/ZEN , matematikaRIA nintzen/ZEN baina nire ustez NostradamusEK zorte asko/HANDIA dauka/ZEUKALA.\nDaniel Herrera 17 de febrero de 2016, 8:15\nmikel 17 de febrero de 2016, 8:42\nKaixo ni mikel naiz.\nNik bai Nostradamusen iragarpenetan sinesten dut. Nostradamus matematikaria eta astrologia zen.\nHau profezioek errealak izango da. Nostradamus oso burutsua zen. Nire ustez nostradamus oso profesionala da eta gauzak ez dira asmatzen. esan duenez bete dira, gauza asko. Adibide:(Lehen mundu gerra,Mundialurrea krisiak,Lurrak ere kantzak etc...) eta gerra 2016 asiko joaten bat da.\njuantxo urdiroz perez 18 de febrero de 2016, 0:30\nNik (bai) Nostradamusen iragarpenetan sinesten dut. Nostradamus matematikaria eta astrolog0a zen.\nprofeziA HORIEK errealak izango dIRa. Nostradamus oso burutsua zen. Nire ustez(,) NOstradamus oso profesionala da eta gauzak ez dira asmatzen. ESan duen MODUAN, bete dira, gauza asko. AdibideZ:(Lehen mundu gerra,Mundialurrea krisiak(?),Lurrak ere kantzak ?etc...) eta gerra 2016AN HAsiko DA.\nNando Rey 17 de febrero de 2016, 9:34\nKaixo,ni Nando naiz.\nNik ez dut Nostradamus iragarpenetan sinesten.Nik bakarrik sinesten dut ikusten dudana.Mediku eta astrologoen izan zen.Bere profeziak zorte ziren.Nik uste dut norbait aldatu zuen sortuko gara.Eta 3797 urtean munduko finala iragarri,gezurra da.\njuantxo urdiroz perez 18 de febrero de 2016, 0:34\nNik ez dut NostradamusEN iragarpenetan sinesten.Nik bakarrik sinesten dut ikusten dudana.MedikuA eta astrologoA izan zen.Bere profeziak KASUALITATEAK ziren.Nik uste dut norbaitEK aldatu zuLA sortuko garELA.Eta 3797.urtean munduko finala iragarri ZUEN,gezurra da.\nPatriiciia Orteegaa 23 de febrero de 2016, 8:21\nEz dut iragarpenetan sinesten. Asmatutako gauza bat eta dirua azkar irabazteko modu bat dela uste dut . Nostradamus ezagutzen dut mediku eta astrologo frantsesa, mila bostehun eta hiruko abenduaren hogeita batean jaio zen, mila bostehun eta hirurogeiko uztailaren bian hil zen. Bere iragarpenak kasualitateak ziren\njuantxo urdiroz perez 3 de marzo de 2016, 0:31\nEz dut iragarpenetan sinesten. Asmatutako gauza bat eta dirua azkar irabazteko modu bat dela uste dut . Nostradamus ezagutzen dut(.) mediku eta astrologo frantsesa, mila bostehun eta hiruko abenduaren hogeita batean jaio zen, mila bostehun eta hirurogeiko uztailaren bian hil zen. Bere iragarpenak kasualitateak ziren.\njuantxo urdiroz perez 3 de marzo de 2016, 0:32\nMOTZEGIA,IKASGELAN LANDU DUGUNA ERABILI BEHAR DUZU.\nArgentinako adiskidea (A2)


Bertrancourt - Wikipedia, entziklopedia askea.\nKantonamendu canton of Acheux-en-Amiénois\n50°05′38″N 2°33′21″E / 50.0939°N 2.5558°E / 50.0939; 2.5558Koordenatuak: 50°05′38″N 2°33′21″E / 50.0939°N 2.5558°E / 50.0939; 2.5558\nSailly-au-Bois, Bus-lès-Artois, Coigneux, Courcelles-au-Bois, Forceville eta Mailly-Maillet\n113 (%51.8) 110 (%50.5)\nBertrancourt Frantziako udalerria da, Somme departamenduan dagoena, Frantzia Garaia eskualdean. 2013an 224 biztanle zituen.\n2007an Bertrancourt udalerrian erroldatutako biztanleak 224 ziren. Familiak 97 ziren, horien artean 25 pertsona bakarrekoak ziren (25 bakarrik bizi ziren emakumeak eta 25 bakarrik bizi ziren emakumeak), 34 seme-alabarik gabeko familiak ziren, 34 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 109 etxebizitza zeuden, 95 familiaren etxebizitza nagusia ziren, 10 bigarren erresidentzia ziren eta 4 hutsik zeuden. 107 etxeak ziren eta 1apartamentu bat zen. 95 etxebizitza nagusietatik 81 bere jabearen bizilekua ziren, 9 alokairuan okupaturik zeuden eta 5 doan lagata zeuden; 6 etxek bi gela zituzten, 16 etxek hiru zituzten, 30 etxek lau zituzten eta 43 etxek bost zituzten. 63 etxek euren parking plaza propioa zuten azpian. 41 etxetan ibilgailu bat zegoen eta 44 etxetan bat baino gehiago zituzten.\nBertrancourt udalerriko biztanleria-piramidea 2009an .\n2007an lan egiteko adina zuten pertsonak 139 ziren, horien artean 100 aktiboak ziren eta 39 inaktiboak ziren. 100 pertsona aktiboetatik 93 lanean zeuden (47 gizon eta 46 emakume) eta 7 langabezian zeuden (5 gizon eta 2 emakume). 39 pertsona inaktiboetatik 18 erretiraturik zeuden, 8 ikasten zeuden eta 13 "bestelako inaktibo" gisa sailkaturik zeuden.\n2009an Bertrancourt udalerrian 92 unitate fiskal zeuden, 232 pertsonek osaturik. Pertsona bakoitzeko diru-sarrera fiskalaren mediana urteko 15.249 euro zen.\n2007an zeuden 5 komertzioetatik, 1 bestelako produktu industrialen fabrikazioko enpresa zen, 1 eraikuntza enpresa zen, 2 ibilgailuen saltze eta konpontze enpresak ziren eta 1 ostalaritza eta jatetxe enpresa zen.\n2000. urtean Bertrancourt udalerrian 11 nekazaritza-ustiategi zeuden, 324 hektarea erabiltzen.\nBus-lès-Artois (1,6 km)\nCourcelles-au-Bois (2,3 km)\nAcheux-en-Amiénois (2,8 km)\nColincamps (3,1 km)\nMailly-Maillet (3,6 km)\nLouvencourt (4,0 km)\nBNF: 15276579r (data)\nOrriaren azken aldaketa: 13 otsaila 2021, 15:39.